Нафиса Мўминова ўзбек аёллари орасида илк халқаро гроссмейстер\n28 ноябр 2020, Тошкент вақти: 13:31\nАсли фарғоналик 22 ёшли Нафиса Мўминова ўзбек шахматчи қизлари орасида биринчи бўлиб халқаро гроссмейстер унвонига сазовор бўлди.\nНафиса - халқаро гроссмейстер\nШахмат оламида кўплаб муваффақиятларга эришиб келаётган Нафиса Мўминова учун 2013 йил омадли бошланди.\nХалқаро шахмат федерацияси 22 ёшли Нафиса Мўминовани халқаро гроссмейстер унвонига муносиб деб топди.\nНафиса, Озодлик билан суҳбатда, ўзининг йиллар давомида эришган муваффақиятлари эвазига халқаро гроссмейстер унвонига сазовор бўлганини гапириб берди.\n- Ҳар бир унвон учун халқаро нормативлар бор. Шу нормативларни халқаро турнирлар, халқаро мусобақаларда бажарган бўлишингиз керак. Халқаро гроссмейстер унвонини олиш учун маълум даражада рейтинг белгиланган. Рейтинг 2300 дан кам бўлмаслиги керак. Ҳозир менинг рейтингим 2343,- дейди Нафиса.\nШахмат оламидаги пиллапоялар\nАсли фарғоналик Нафиса Мўминова тўрт ёшидан шахмат ўйнашни бошлаган. Тўққиз ёшидан Қўқондаги шахмат клубига аъзо бўлган Нафиса 2002 йилда ўз тенгдошлари орасида Ўзбекистон чемпиони бўлди.\n- 2002 йилда жаҳон чемпионатида ҳам қатнашдим. Жаҳон чемпионатида яхши натижа бўлмади. Чунки профессионал даражада шахмат билан шуғулланмасдим унда. Шахматдан анча узоқда эдим. Шахматга профессионал кириб келишимга асосий сабабчи 2007 йилдаги Марказий Осиë минтақасида жаҳон чемпионатига саралаш турнири бўлди. Ўшанда мен ҳам қатнашган эдим. Ўшанда биринчи бўлиб ўзбекистонлик аëллардан, Марказий Осиë минтақасига битта ўрин ажратилган эди, ўшани ютдимда, биринчи бўлиб ўзбек аëллари ичида жаҳон чемпионатида қатнашиш ҳуқуқига эга бўлдим. Бу жиддий турнир эди. 2008 йилда бўлиб ўтиши керак бўлган. Кейин тайëрланишни бошладим. Шундан кейин профессионал шахматга кириб келдим. Шахматга жиддий қарашни бошладим,- дейди Нафиса Мўминова.\nУ 2008 йилда 18 ёшгача қизлар ўртасида Осиё чемпионати кумуш медалига сазовор бўлди.\n2010 йилда 20 ёшгача бўлган қизлар орасидаги жаҳон чемпионатида Нафиса кучли тўртликдан жой олди.\n2012 йилнинг ёзида Хитойнинг Гуанчжоу шаҳрида ўтган Осиё ўйинларининг жамоавий беллашувида Нафиса кумуш медални қўлга киритди.\n2011 йилда Марказий Осиё кубоги ва 2012 йилда “Toshkent open” халқаро шахмат турнирида ғолиб бўлди.\nУч опа-сингил шахматчилар\nОлти йил аввал Нафиса Мўминова Шахмат бўйича Ўзбекистон терма жамоаси сафига қабул қилинди.\nҲозирда Нафиса терма жамоа етакчи ҳисобланади. Жамоа сафида Нафисанинг икки синглиси - Ҳулкар билан Гулруҳбегим ҳам бор.\nҲулкар бир қанча халқаро турнирлар ғолиби ва совриндори бўлса, Гулруҳбегим 2011 йилда Бразилияда ўтган 18 ёшгача бўлган шахматчилар орасидаги жаҳон чемпионатида учинчи ўринни эгаллади.\n“Қизларим Полгарларга ўхшасин"\nҲозирда Тошкентда яшаётган уч опа-сингил Мўминоваларнинг шахмат бўйича мураббийлари уларнинг отаси Алишер Мўминовдир.\nАлишер аканинг ўзи кураш билан шуғулланган. У шахмат оламининг ўтган асрдаги юлдузлари венгриялик уч опа-сингил Сюзен, София ва Юдит Полгарларга ҳавас қилиб, қизларига шахмат сирларини ўргатишни мақсад қилганини айтади.\n- Менинг дадам ҳам шахмат ўйнаган. Мен Фарғона вилояти Ўзбекистон тумани Қумбосди қишлоғиданманда. Ўша ерда ҳамма шахмат ўйнайди. Чойхоналарда шахмат ўйнаймизда. Ўзим қизиққанман. Бир пайтлар Полгарлар бўлардию венгриялик учта опа-сингил, ўшаларга ҳавас қилганман. Кейинчалик қизларим туғилгандан кейин ният қилган эдимда. Асосийси бу ҳам эмас. Уларга ҳар томонлама тўғри тарбия беришни мақсад қилдим. Ёшлигидан чет тилларни ўргатдим, компютер, мусиқа билан шуғулланиш, қўшиқ айтиш, рақс тушиш ҳаммасини ўргатдимда. Шунда булар шахматга кўпроқ қизиқиб кетди. Учаласининг ҳам тренери ўзим. 2008 йилда дўконларим бор эди, уларни ҳам ташлаб, фақат қизларни тренировка қилдириб, мусобақама-мусобақа олиб юрибман,- дейди Алишер Мўминов қизларидан фахрланиб.\nАлишер Мўминов билан суҳбатни қуйида тўлиқ тинглашингиз мумкин:\nАлишер Мўминов билан суҳбат\nНафиса отасининг ўз бизнесидан ҳам воз кечиб, шахматчи қизларини қўллаб-қувватлаётгани учун алоҳида миннатдорчилик билдиради.\n- Шахматга кириб келишим, шу натижага эришишимда энг катта сабабчи дадам бўлади. Агар дадам шунақа поддержка қилмаганларида, шу даражага етмаган бўлардим. Чунки дадам ўзларининг ишларидан ҳам кетдилар. Фақат мен билан, синглим билан шуғулландилар. Менимча, унча-мунча ота-она бунақа қилмаса керак деб ўйлайман. Чунки уйда ҳам кўпчилик қарши бўлган шахмат ўйнашимизга. Лекин дадам ҳар доим биз томонда бўлган, кўпчилик “Нима қиласан қизларга шахмат ўйнатиб. Эртадан кейин турмушга бериб юборасан” деб гапирарди. Лекин дадам уларнинг гапига нима қилмасдан бизни поддержка қилишда давом этди. Мана шу кунгача келишимга, дадамнинг ютуқлари деб ҳисоблайман, дейди Нафиса Мўминова.\nНафиса Мўминова билан суҳбатни қуйида тўлиқ тинглашингиз мумкин:\nНафиса билан суҳбат\nҲозирда Нафиса Мўминова Тошкентдаги Жисмоний тарбия институтида спорт психологияси бўйича таҳсил олаяпти. У келажакда спорт психологияси билан жиддий шуғулланишни режалаштирган.\nШу кунларда Нафиса Сингапурда мастер класс ўтаяпти. Нафиса билан суҳбатимиз ҳам у Сингапурдалиги пайтида skype орқали бўлиб ўтди.


"Балиқ бошидан сасийди" — Блогер Хушнудбек Худойбердиев Олмалиқдаги Malibu ... - UzNews.uz\n2 августа, 16:12 1164 0\n"Балиқ бошидан сасийди" — Блогер Хушнудбек Худойбердиев Олмалиқдаги Malibu воқеаси ҳақида\nҲуқуқшунос Хушнудбек Худойбердиев ИИВ ва Бош прокуратурага мурожаат билан чиқиб, лавҳа бўйича тўлиқ ҳисобот берилишини сўради.\nАввалроқ, Тошкент вилоятида ЙПХ ходими Malibu автомобилига жарима ёзаётганида унга буни қилмаслик бўйича топшириқ берилгани ҳақида хабар берган эдик.\nУшбу ҳолат бўйича ҳуқуқшунос Хушнудбек Худойбердиев ўз муносабатини билдириб, ИИВ ва Бош прокуратурага мурожаат билан чиқиб, эфирдаги лавҳа бўйича тўлиқ ҳисобот берилишини сўради.\nУнинг ёзишича, ЙПХ соҳасини ислоҳ қилиш бўйича охирги йилларда кўп ишлар қилинмоқда. Агар ислоҳот энг аввало тизимдаги мана шундай "танка"ларни тозалашдан бошланмаса, ҳамма иш бефойда.\n“Ушбу лавҳа бўйича тўлиқ ҳисобот беришингизни сўраймиз. Буйруқни берганларнинг исм-шарифи ким, лавозими қанақа? Биринчи буйруқни берган энг каттакондан бошлаб "101"гача, барчасини очиқланг. Шунингдек, уларга қатъий жазо чораси қўллаш керак. Айниқса, энг биринчи бўлиб топшириқ берган одамни тизимдан бутунлай, бир умрга ҳайдаш керак. Шунчаки узр сўраб, "билмай қолибман, тавба қилдим, кўзим энди очилди" деган эчки қасамлар ўтмаслиги керак. Токи, бу бошқаларга ҳам сабоқ бўлар эди.\nMalibu’даги "ходим" кимлигига ҳам аниқлик киритилиши, қонуний хизмат вазифасини ўтаётган орган ходимига нисбатан юқори лавозимдаги танишлари орқали босим ўтказмоқчи бўлганига ҳуқуқий баҳо берилиши керак”, - деб ёзади ҳуқуқшунос.


10:03 / 23.02.2019 2878 pdf Ўқиш режими + -\n«Ва батаҳқиқ, Биз дунё осмонини чироқлар билан зийнатлаб қўйдик ва уларни шайтонларга отиладиган нарса ҳам қилиб қўйдик. Ва у(шайтон)ларга ловуллаган олов азобини тайёрлаб қўйдик» (5-оят).\nБу ояти карима назаримизни осмоннинг жамолига жалб этади. Ҳақиқатан, қоронғи кечадаги юлдузли осмоннинг кўриниши кўп ажойиб, сеҳрли. Айниқса, саҳрода, денгизда ва шу каби очиқ жойларда кетаётган кишилар учун бу манзара яққол кўринади. Шу билан бирга, мазкур юлдузлар шайтонларга отиладиган учқунларнинг ҳам манбасидир. Жаноби Пайғамбаримиз Расули Акрам соллаллоҳу алайҳи васаллам даврларида араб фолбинлари «Бизнинг шайтонларимиз осмонга чиқиб, ғайбдаги нарсаларни билиб беради», деб мақтанар эдилар. Қуръони карим буни рад этиб, бу дунёда юлдузлардан ажраб чиққан учқунлар шайтонларни қувиб ҳайдашини, у дунёда эса уларга Аллоҳ таоло жаҳаннам азобини тайёрлаб қўйганини таъкидламоқда.\n09:10 / 23.02.2019 1324\n11:30 / 23.02.2019 3390\n1529 12:05 / 23.11.2018\n1525 14:09 / 02.11.2018\n1205 11:06 / 30.01.2020\n1697 09:59 / 07.12.2018


12 январдан Microsoft компанияси Windows 8ни қўллаб-қувватлашни расман тўхтатди » Ўзбекистон янгиликлари – Zamin.uz\n13-01-2016 | 00:35\nZAMIN.UZ / Технология / 13 Январ 2016 года439\n2016 йилнинг 12 январидан бошлаб Microsoft компанияси Windows 8 операцион системасини янгилашлар, жумладан, хавфсизлик тизимини янгилашни ўз ичига олган қўллаб-қувватлашни расман тўхтатди. Бу ҳақда Kun.uz хабар бермоқда.Мутахассислар анча аввалроқ унча кенг оммалашмаган Windows 8ни янгилаш тўхтатилишини маълум қилган эди. Уч йил мобайнида мазкур операцион система бозорда бор-йўғи 2,8 фоиз улушга эга чиқа олди. Шунга ўхшаш ҳолат 2007 йилда Microsoft Vista билан ҳам кузатилган эди.Windows 8 фойдаланувчилари эса 2013 йилда чиқарилган Windows 8.1га ўтишлари мумкин. Ушбу ОС Windows 8нинг қайта ишланган намунаси ҳисобланади. Мазкур ОСнинг қўллаб-қувватлаш эса 2023 йилга борибгина тўхтатилади.


03-01-2016 | 17:31\nZAMIN.UZ / Жамият / 03 Январ 2016 года2 326\n“Омад бир неча омадсизлик натижасида келади, деб ҳисоблайман. Муваффақиятимизнинг бир фоизи омад, қолган тўқсон тўққиз фоизи эса омадсизликдир”.Соиторо Хонда. “Honda” компанияси асосчиси.Муваффақиятнинг ягона йўли — таслим бўлмасликдир. Инсон омадсизликка учрадими, дарров ҳаракатга тушиши ва буни максимал даражада қилиши лозим.1. Тирик экансиз, барчасини уддалаш мумкин. Ўлим — таслим бўлиш учун ягона баҳона бўла олади. Тирик экансиз сиз учун ҳадсиз-ҳисобсиз имкониятлар омили мавжуд. Улардан фойдаланиб, мақсадингизга етинг.2. Ҳаётга реал кўз билан қаранг. Барча иш ҳам бир уринишда ҳал бўлавермайди. Буни тушунинг. Бу дегани қўлни ювиб қўлтиққа артиш дегани эмас. Хатолар, янглишишлар бўлади ва ишонинг, буларнинг бари сизнинг фойдангизга. Фақат буни кўра билинг.3. Сиз ўзингизга баҳо берганга қараганда кучли одамсиз. Кўзга кўринмас майда муаммолар сизни тўхтатиб қолмасин. Керак бўлса ўн, юз ва ҳатто минг марталаб омадсизликка учраган тақдирингизда ҳам асло таслим бўлманг.4. Ўзингизни доим тергаб туринг. Масъулиятни олишдан сира қўрқманг. Ҳаммаси яхши бўлади. Бу қайтанга ўзингизга бўлган ишончнинг ортишига сабаб бўлади. Камтарлик яхши ҳислат, албатта. Лекин ҳамма жойда эмас.5. Буни ҳам инсон боласи қилган-ку!” Ҳа, тўғри. Шу сабаб сиз ҳам уддасидан чиқасиз!6. Амалга ошира олмаслигингизни таъкидлашсада, барибир орзуларингизга ишонинг.7. Ён-атрофдагиларингизга суянинг. Шунда қувват янада ошади. Ярим йўлда ташлаб қўймайдиган танишларнинг бўлиши, фақат муваффақиятга олиб боради.8. Ёдингиздан чиқмасин! Ҳаётда сизнинг аҳволингиздан баттарроқ ва сизга ҳаваси келадиган инсонлар сон минглаб топилади. Миллионлаб одамларга қийин, лекин улар таслим бўлишмаяпти. Улар курашишда давом этишаяпти.9. Ўзингизга тўғри баҳо беринг. Сиз ҳар қандай бахтга муносиб инсонсиз!10. Яхшилик қилишни ўрганинг. Бу билан ўзингизга ҳам ёрдам берасиз.11. Барча нарсанинг ўз вақти соати бор. Вақтида Уолт Диснейни бўш тайёрлаган мақоласи учун ишлаб турган газетасидан ҳайдашган. Менделеев кимё фанидан қониқарсиз баҳода ўқиган. Шу сабаб кўп сиқилманг. Ҳозирча омадингиз келмаяптими, демак омад келишининг ўз вақти соати бор!Манба: Kun.uz нашри.


24-08-2016 | 23:37\nZAMIN.UZ / Спорт / 24 Август 2016 года1 492\n\_Аввал берганимиздек, кеча, 23 август куни Тошкент аэропортида Бразилиянинг Рио-де-Жанейро шаҳрида бўлиб ўтган XXXI ёзги Олимпиада ўйинларида иштирок этган спортчилар ва совриндорларни кутиб олиш маросими бўлиб ўтди. Спортчиларни Ўзбекистон Республикаси бош вазири Шавкат Мирзиёев бошчилигида ҳукумат вакиллари, давлат ва жамоат ташкилотлари раҳбарлари, спортчилар, олимпиадачиларнинг ота-оналари, олий ўқув юртлари талабалари кутиб олдилар. ЎзА мухбири Олимпиада олтин медальни қўлга киритиб қайтган Ҳасанбой Дўстматовнинг отаси Маъруфжон Ҳайитбоев суҳбатга тортди. Маъруфжон Ҳайитбоев, Ҳасанбой Дўстматовнинг отаси:— Ҳаяжонланаяпман, этим жимирлаб кетаяпти, ўғлим чемпион, ахир! Ўғлимнинг ғалабаси нафақат қишлоғимиз аҳлини, балки бутун Ўзбекистон халқини руҳлантириб юборди. Болам, мақтанишга йўйманг-у, фарзандларим, айниқса, Ҳасанбойнинг Ватанимиз довруғини олам узра тараннум этаётганидан, эл-юртимизга хизмат қилаётганидан ич-ичимдан фахрланаман. Спортчиларга доимо ғамхўрлик кўрсатаётган Президентимиз ва халқимиз ишончини оқлаганидан беҳад хурсандман. Агар муборак истиқлол бўлмаганида ўғлим Ширмонбулоқдаги томошалардан нарига ўтолмасди. Унинг ғалабаси мамлакатимизда спорт, айниқса, болалар спортига қаратилаётган юксак эътиборнинг амалдаги ифодасидир. Эслатиб ўтамиз, кеча, 23 август куни Ўзбекистон Республикаси Президенти Ислом Каримов “Рио-де-Жанейро шаҳрида (Бразилия) бўлиб ўтган XXXI ёзги олимпиада ўйинлари ғолибларини пул мукофотлари билан тақдирлаш тўғрисида”ги фармойишга имзо чекди. Унга кўра, Олтин медални қўлга киритганлар 200 000 АҚШ доллари, кумуш медаль совриндорлари 100 000 АҚШ доллари, бронза медали соҳибларига 75 000 АҚШ доллари пул мукофоти топширилади.Манба: Qalampir.uz\nЎқишни тавсия қиламиз Ҳасанбой Дўсматов Рио-2016 олимпиадасининг энг яхши боксчиси сифатида Вэл Баркер кубоги билан тақдирланди\n"ҚВЗ" бадиий раҳбари Ҳасанбой Дўстматовга атаб шеър битди\n23:10 / 15-08-2016


Банк билан боғлиқ муаммолар ёхуд истеъмолчи янги уйдан нега норози? | Dunyo News | Дунё янгиликлари. Ўзбекистон ва дунёдаги барча янгиликлар. Сўнги хабарлар. Сўнги янгиликлар\nБанк билан боғлиқ муаммолар ёхуд истеъмо...\n10:28 / 07 May\nЎзбекистон истеъмолчилар ҳуқуқларини ҳимоя қилиш жамиятлари Федерациясига Навоий вилояти Кармана туманида яшовчи фуқаро Ж.Шарипов томонидан мурожаат келиб тушди.\nУнда истеъмолчи, ҳар бир оила тадбиркор лойиҳаси доирасида қуёнчиликни ривожлантириш мақсадида кредит олиш мақсадида туман марказида жойлашган тижорат банкига мурожаат қилиб, броллер жўжалар етиштириш учун 20.000.000 (йигирма миллион) сўмлик 3 томонлама кредит шартномаси имзолайди.\nТаъминотчи томонидан жўжалар ва уларнинг озуқалари фуқаронинг хонадонига келтириб берилган бўлса-да, банк томонидан шартномада белгиланган пуллар орадан анча вақт ўтишига қарамай, ҳисоб рақамига тушмаганлигидан норозилик билдиради. Истеъмолчи банкка мурожаат қилганда эса банк ходими томонидан турли баҳолар орқали пулни тушириб бермаётганини айтиб ўтган.\nМазкур мурожаат, Федерациянинг Кармана туман жамияти ходимлари томонидан ўрганилиши натижасида шартномада кўрсатилган 20.000.000 (йигирма миллион) сўм маблағ таъминотчи ҳисоб рақамига тушириб берилишига эришилди.\nЯНА БИР МУРОЖААТ...\nАна шундай мурожаатлардан яна бири, Андижон вилояти Олтинкўл туманида яшовчи фуқаро О.Ақчабаева томонидан келган бўлиб, истеъмолчи «Шона» маиший техника дўконидан кредитга эҳтиёжи учун “Samsung J2» қўл телефонини сотиб олган.\nКредит миқдори 2 350 000 (икки миллион уч юз эллик минг) сўмни ташкил қилган. Бироқ, тижорат банки томонидан истеъмолчига қўшимча 18 922 917 (ўн саккиз миллион тўққиз юз йигирма икки минг тўққиз юз ўн етти минг) сўмга кредит фоизи тўлашлиги тўғрисида хат келганини айтиб ўтган.\nМазкур мурожаат ўрганилиши натижасида, қўшимча 18 922 917917 (ўн саккиз миллион тўққиз юз йигирма икки минг тўққиз юз ўн етти минг) сўм маблағ истеъмолчи фойдасига ҳал этилди.\nЎзбекистон истеъмолчилар ҳуқуқларини ҳимоя қилиш жамиятлари Федерациясига Наманган вилояти Чортоқ туманида яшовчи фуқаро А.З.дан мурожаат келиб тушди.\nУнда истеъмолчи, Чортоқ туман "Дўстлик" МФЙ ҳудудида қурилаётган кўп қаватли уйлардан олиш мақсадида “Rezanans business pluss” МЧЖга бошланғич тўлов сифатида 25 000 000 сўм пул тўлов қилган. Бироқ уй нархи қимматлашиб кетгани сабабли тўлов қилган пул маблағини қайтариб олишда амалий ёрдам сўраган.\nУшбу мурожаат Федерациянинг Чортоқ туман жамияти ходимлари томонидан ўрганилиши натижасида 25 000 000 сўм пул маблағи истеъмолчига қайтарилишига эришилди.


Шавкат Мирзиёев Қирғизистон президенти билан учрашди - xabar.uz\n13.06.2019 17:50 0 1720\nЎзбекистон Республикаси президенти Шавкат Мирзиёев Бишкек шаҳрида Қирғизистон Республикаси президенти Сооронбай Жээнбеков билан учрашди.\nСуҳбат аввалида давлатимиз раҳбари Қирғизистон Президентини Шанхай ҳамкорлик ташкилотидаги муваффақиятли раислиги билан табриклаб, кўрсатилаётган самимий қабул учун миннатдорлик билдирди.\nПрезидентлар мамлакатларимиз ўртасидаги дўстлик ва стратегик шериклик муносабатлари тобора мустаҳкамланиб бораётганини катта мамнуният билан қайд этдилар.\nЎзаро савдо ҳажми изчил ортмоқда, иқтисодиётнинг турли тармоқларида кооперация йўлга қўйилмоқда, маданий-гуманитар алмашинув кенгаймоқда.\nТомонлар кўп қиррали шерикликни кенгайтиришга қаратилган биргаликдаги саъй-ҳаракатларни фаоллаштиришга келишиб олдилар.\nШавкат Мирзиёев Қирғизистон Сооронбай Жээнбеков


Тошкентда тўлғоғи тутган аёлни “пропискаси” йўқлиги учун туғруқхона қабул қилмади - Anhor\nAnhor Все посты Тошкентда тўлғоғи тутган аёлни “пропискаси” йўқлиги учун туғруқхона қабул қилмади\nТошкентда тўлғоғи тутган аёлни “пропискаси” йўқлиги учун туғруқхона қабул қилмади\nИжтимоий тармоқларда Тошкент шаҳар 1-сон туғруқ комплексига ҳомиладор аёлини олиб келган турмуш ўртоғи томонидан суратга олинган видеоматериал тарқалди. Унда айтилишича, ҳомиласи етилиб, туғруқ оғриқлари бошланган бўлса-да, биринчи фарзандига ҳомиладор бўлган аёлни ушбу тиббиёт муассасасига қабул қилишмаган ҳамда унга шошилинч тиббий ёрдам кўрсатилмаган. Бу ҳақда UzNews нашри хабар беради.\nМазкур масала юзасидан Соғлиқни сақлаш вазирлигининг хабар беришича, вазир Абдуҳаким Хаджибаев туғруққа ихтисослашган шаҳар ва республика тиббиёт муассасалари бош врачлари иштирокида тезкор йиғилиш ўтказган.\nВазият Тошкент шаҳар соғлиқни сақлаш бош бошқармаси томонидан ўрганилиб, ўрганиш ишлари натижасида ҳомиладор аёл О.С. 2000 йилда туғилган бўлиб, Самарқанд вилояти, Иштихон туманида доимий рўйхатда туриб, ҳозирда Тошкент вилояти Янгийўл туманида истиқомат қилиши аниқланган.\nДастлабки маълумотларга қараганда, ушбу воқеа тарқалган хабарларда айтилганидек, 5 май куни эмас, шу йилнинг 29 апрель куни содир бўлган. Шу куни соат 04:25 да аёлни турмуш ўртоғи Х.М. туғруқ оғриқларидан шикоят қилгани учун Тошкент шаҳар 1-сон туғруқ комплексига олиб келган. Навбатчи шифокор аёлни кўрикдан ўтказиб, “Ҳомиладорлик 1, 41-хафта. Туғруқнинг 1-даври латент фазаси” ташхисини қўйган.\nАммо аёлнинг алмашув варақасида Янгийўл тумани 69-сон қишлоқ шифокорлик пунктида рўйхатда турганини инобатга олиб, дислокация бўйича Янгийўл тумани туғруқ комплексига ёки Тошкент тиббиёт академиясининг 1-клиникасидаги туғруқ бўлимига бориш тавсия қилинган.\nШу куни соат 5:40 лар атрофида ҳомиладор аёл турмуш ўртоғи томонидан чақирилган тез тиббий ёрдам машинасида Тошкент тиббиёт академиясининг 1-клиникаси туғруқ бўлимига олиб борилган ва у ерда “Ҳомиладорлик 1, 41 хафта. Туғруқнинг 1-даври” ташхиси билан қабул қилинган.\n2021 йил 29 апрель куни соат 7:40 да оғирлиги 3700 гр бўлган қиз дунёга келган. Туғруқдан кейинги давр асоратсиз ўтган. Шу йилнинг 3 май куни аёл фарзанди билан аҳволи қониқарли ҳолатда уйига жавоб берилган.\nССВ хабарига кўра, ушбу вазият юзасидан ўзи масъул бўлган йўналишда шундай салбий ҳолатларнинг олдини олиш чораларини кўрмагани учун Тошкент шаҳар Соғлиқни сақлаш бош бошқармаси бошлиғининг оналик ва болаликни муҳофаза қилиш ҳамда репродуктив саломатлик бўйича ўринбосари Р.Ҳаитбаева билан тузилган меҳнат шартномаси бекор қилинди. Шунингдек, тиббиёт муассасасида ушбу қўпол ҳолатга йўл қўйилгани учун ушбу туғруқ комплекси бош шифокори Р. Алимжанова ҳам эгаллаб турган вазифасидан озод этилди. Бундан ташқари, ўз ишига совуққонлик билан қарагани ва ҳомиладор аёлга шошилинч тиббий ёрдам кўрсатмагани учун қатор тиббиёт ходимларига ҳам тегишли чоралар кўрилди, дейилади хабарда.\nБМТ НЖБ миллий ташкилотлар билан ҳамкорликда “Мен Спортни танлайман!” ижтимоий роликларини чиқарди\nЖиззахда амалдор пора олаётганида қўлга олинди: у қурилиш тендерида ғолиблик учун пул талаб қилган


Март охирларида Ўзбекистон ҳудудида ИШИД хужуми хавфи кутилмоқда | IDROK.UZ\nМарт охирларида Ўзбекистон ҳудудида ИШИД хужуми хавфи кутилмоқда\nЎзбекистон хукумати ИШИД террорчиларининг Афғонистондаги фаоллашувидан хавотир олмоқда.\nБу ҳақда МХХ таҳлилчи ходими Бахтиер Шарафов маълумотига асосланиб centralasiaonline.com интернет нашри хабар бермоқда. “ИШИДнинг “Марказий Осиё дарвозаси”да пайдо бўлиши қўпорувчилик ва харбий операцияларнинг хавфини оширмоқда”, -дея таъкидлаган таҳлилчи.\nУнинг сўзларига кўра, Афғонистон хавфсизлик кучлари маълумоти бўйича ИШИД жанггарилари Туркманистон чегарасига яқин ҳудудда яширинган ва Ўзбекистон чегараси яқинида фаоллашмоқда.\nЎзбекистон МХХсининг маълумотига кўра, ҳозирги вақтда ИШИД томонида қарийб 5 минг аъзога эга “Ўзбекистон Ислом ҳаракати” терорчи гуруҳи жанг олиб бормоқда. Хабарларга кўра, улардан ярми айнан ўзбекистонлик (Афғон ўзбеклари эмас) бўлиб, террорчи гуруҳ сафларига жалб қилинганлардир.\nМаълум қилинишича, март ойида, хусусан Наврўз байрами ва 29 мартда бўлиб ўтадиган сайлов арафасида террорчиларнинг Ўзбекистон ҳудудида қўпорувчиликларни амалга ошириш хавфи мавжудлиги таъкидланмоқда.


Урганчга мажбуран қўнган EgyptAir самолёти бортида бомба борлиги ҳақидаги хабар ёлғон бўлиб чиқди\n13:51 / 08.06.2016\nЎзбекистоннинг Урганч шаҳридаги аэропортга шошилинч равишда қўнган EgyptAir самолёти бортидан портловчи қурилма ёки бошқа шубҳали буюмлар топилмади ва портлаш хавфи ҳақидаги маълумот ёлғон бўлиб чиқди. Бу ҳақда Reuters агентлиги Миср фуқаролик авиациясига асосланиб хабар тарқатди.\n"Самолёт учиб кетишга тайёрланмоқда. Портлаш хавфи ҳақидаги маълумот тасдиқланмади", дейилган хабарда.\nМисрнинг EgypAir авиакомпаниясига тегишли А-320-220 авиалайнери Қоҳира-Пекин йўналишида (MS955 рейси) парвозни амалга ошираётганда чоршанба куни 8:00 да Урганч аэропортига фавқулодда қўнишни амалга оширди.\nШундан сўнг, унинг йўловчилари ҳамда экипаж аъзолари хавфсиз ҳудудга кўчирилиб, бортда текширув ишлари олиб борилди.\nБу воқеа туфайли Урганч аэропорти самолётларни қабул қилиш ва жўнатиш учун вақтинчаликка ёпиб қўйилди.


"Sanofi" ўзининг иккинчи COVID-19 вакцинасини инсонларда синовдан ўтказишни бошлайди\nДунёда коронавируснинг 4 мингга яқин штамми тарқалгани маълум қилинди\nДунёда коронавируснинг 4 мингга яқин турли штаммлари тарқалган.\nЕвропа Комиссияси коронавирусга қарши яна бир вакцина қўлланилишини маъқуллади\nЕвропа комиссияси (ЕК) Европа Иттифоқи (ЕИ) бозорида "AstraZeneca" компаниясининг коронавирусга қарши вакцинасидан фойдаланишга рухсат берди. Бу ҳақда ЕК раҳбари Урсула фон дер Ляйен маълум қилди.\nАҚШда фаррошнинг хатоси сабаб 1 900 доза вакцина яроқсиз ҳолатга келди\nАҚШда фаррошнинг хатоси туфайли Moderna компаниясининг коронавирусга қарши 1 900 доза вакцинаси йўқ қилинди. Бу ҳақда “ABC News” телеканали хабар бермоқда.\nЕвропа дори воситалари агентлиги (ЕДВА) коронавирусга қарши бир нечта вакцинани босим остида сертификатлаштирган. Бу ҳақда Франциянинг "Le Monde" нашри ёзмоқда.\nВирусга қарши эмлангандан сўнг АҚШда 55, Норвегияда 29 киши ҳаётдан кўз юмди\nAҚШда 55 киши Moderna ва Pfizer вакциналари билан эмлангач, бир қанча вақт ўтиб ҳаётдан кўз юмди. Бу ҳақда Vaccine Adverse Event Reporting System маълумотлар федерал базаси орқали маълум қилинди.\nНорвегияда коронавирусга қарши вакцина олган 23 киши ҳаётдан кўз юмди\nИситма, кўнгил айниш каби вакцина олгандан кейин пайдо бўладиган умумий симптомлар соғлиғи муаммолар бор кекса одамларнинг ўлимига олиб келиши мумкин.\n“Pfizer” ва “BioNTech” вакцинасига қарши еттинчи кучли аллергик реакция ҳолати қайд этилди\nНью-Йорклик мутахассислар Қўшма Штатларда “Pfizer” va “BioNTech” компаниялари томонидан биргаликда ишлаб чиқарилган коронавирус вакцинасига қарши пайдо бўлган кучли аллергик реакция билан боғлиқ яна бир ҳолатни текширишмоқда.\nАҚШда коронавирусга қарши яна бир вакцинадан оммавий фойдаланишга рухсат берилди. Унинг самарали жиҳати жуда юқори\nАҚШнинг мутасадди ташкилоти коронавирусга қарши "Moderna" компанияси томонидан яратилган вакцинаси хавфсиз ва самарали, деб топди.\nAstraZeneca вакцинаси ўртача 70 фоиз самарадорлик қайд этди ва энг кўп харид қилиниши кутилмоқда.\nБуюк Британиянинг "Covid-19"га қарши вакцинасининг қанчалик самарадорлиги маълум бўлди\nБуюк Британиянинг Оксфорд университети ва "AstraZeneca" компанияси ҳамкорликда ишлаб чиқарган коронавирусга қарши вакцинанинг самарадорлиги 70 фоизни ташкил этди.\nКоронавирусга қарши вакцина нархи маълум бўлди\nАҚШнинг Moderna фармацевтик компанияси раҳбари Стефан Бансель Welt am Sonntag нашрига берган интервьюсида ўз вакцинаси нархини маълум қилди.\nShowing 101-116 of 132 items.


01 июл 2022, Тошкент вақти: 07:09\nСанкт-Петербург шаҳри “Чет эл фуқароларини ушлаб туриш маркази”даги вазиятнинг ўта оғирлиги Озодликка тингловчилардан етиб келган шикоятни ўрганиш жараёнида маълум бўлди.\n“800 нафар ўзбек ва тожик Питерда депортлагерда ушлаб турилибди. Депорт урилган, лекин қўйиб юборилмаяпти”, дейилган тингловчи хатида.\nОзодлик мухбири мавзуни ўрганар экан, “Мигрант маркази”да сақланаётган тожикистонлик меҳнат муҳожирларига бир томондан жамоат ташкилотлари, иккинчи томондан Тожикистон ҳукумати вакили ёрдам бераётганини, айни пайтда ўзбекистонлик мигрант муаммолари билан ҳеч ким шуғулланмаётганини аниқлади.\nСанкт-Петербург шаҳри четидаги Красносельский районида жойлашган “Чет эл фуқароларини ушлаб туриш маркази” расмий вакилининг айтишича,шу кунда мазкур муассасада “409 киши сақланмоқда”. Улар Россия ҳудудидан чиқариб юборилишини кутмоқда.\n- 409 кишидан қанчаси ўзбекистонлик? Озодликнинг бу саволига Марказ вакили жавоб бермади.\nЎрганаётганимиз Марказдаги аҳволдан Бутунроссия “Ёшлар” ҳаракати раиси Махсуд Абдужабборов хабардор. Унинг айтишича, бу ерда сақланаётганлар- нинг "60 -70 фоизи ёки 240 – 270 нафари ўзбекистонликлардир".\nМарказ вакили айтган рақам (409 киши) Озодлик тингловчиси хатида келтирилган рақам – 800 кишидан 2 баравар кам. Бироқ Марказнинг қабул қилиш қувватидан қарийб 3 баравар кўп – у 176 кишига мўлжалланган. Бу ҳақда жорий йил августида Санкт-Петербург полицияси жарналистларга маълум қилган эди.\nМарказ вакилининг айтишича, муассаса контингентининг бу қадар катта миқдори сўнгги 3 ойдан бери сақланиб қолмоқда.\nФедерал миграция хизмати Санкт-Петербург шаҳар бошқармаси расмий вакилига кўра, сўнгги 10 ой давомида “3445 киши мамлакатдан чиқариб юборилган.”\nБутунроссия “Ёшлар” ҳаракати раиси Махсуд Абдужабборовнинг айтишича, Петербургдаги Марказда сақланаётган қарийб 270 нафар, умуман Россия бўйлаб Санкт-Петербургдагига ўхшаган марказларда сақланаётган 8000 нафар ўзбекистонликнинг Россиядан чиқариб юборилишига доир қарор қабул қилинган, бироқ унинг ижроси Ўзбекистоннинг дипломатик идорасига боғлиқ.\nПаспорти йўқолган ўзбекистонлик мана шу анкетани тўлдириб, Ўзбекистон элчихонасидан сертификат олиши лозим. Сертификат олмагунча, мигрант “Мигрант маркази”да ойлаб ётаверади. Анкета Ўзбекистоннинг Москвадаги элчихонаси сайтидан олинди.\n- Улар паспортини йўқотиб қўйган, паспорти яроқсиз ҳолга келиб қолган ёки паспортининг яроқлилик муҳлати ўтиб кетган фуқаролардир. Яроқли паспорти йўқ экан, бундайлар учун билет сотиб олиб бўлмайди, хуллас, уларни қонуний йўл билан Россиядан чиқариб бўлмайди, деди Махсуд Абдужабборов.\nУнинг айтишича, ҳужжатсиз қолган ўзбекистонликка фақат ва фақат Ўзбекистон элчихонаси ёрдам бериши мумкин.\nРоссиядаги “Чет эл фуқароларини ушлаб туриш марказ”ларида, хусусан Петербургдаги Марказда ҳам чет эллик ўзи устидан суд ҳукми (мамлакатдан чиқариб юбориш тўғрисида) ни 2 ҳафта кутади. Шундан сўнг чет элликни ватанига жўнатишга тайёрлаш жараёни бошланади ва умумий муддат ҳаммаси бўлиб ўртача 1 ойгача чўзилади.\n- Бироқ мен бир ярим йилдан бери Марказда сақланётганлар борлигини биламан, деди Махсуд Абдужабборов.\nШу кунда Санкт-Петербург шаҳри “Чет эл фуқароларини ушлаб туриш маркази”да сақланаётган мигрантлар орасида тожикистонликлар ҳам бор. Тожик диаспораси ташкилотлари мувофиқлаштирувчи кенгаши раиси Бахтибек Бердиевнинг Озодликка айтишича, Марказда сақланаётган тожикистонликлар ҳужжатларини тезроқ расмийлаштиришга бир томондан жамоат ташкилотлари, иккинчи томондан Тожикистон ҳукуматининг махсус вакили ёрдам бериб келмоқда.\nБироқ Бутунроссия “Ёшлар” ҳаракати раиси Махсуд Абдужабборовнинг иддаосича Ўзбекистон элчихонаси меҳнат мигрантлари муаммоларига йиллардан бери бефарқ қолмоқда ва бу фикр Ҳаракат номидан Ўзбекистон Президенти номига битилган очиқ хатда акс этган.\nБиз Ўзбекистон элчихонасининг бу хатга муносабатини билиш учун кун давомида унинг барча телефонларига бир неча марталаб қўнғироқ қилдик. Бирон марта ҳам телефон кўтарилмади.\nЎзбекистоннинг Новосибирск шаҳридаги консуллиги вакили телефонни кўтарди, саволимизни эшитди, узр сўраб, анча жим бўлиб қолди (бошқа хонага чиққан бўлса керак), телефон гўшагини қўлига қайта олар экан,\n"10 дақиқадан сўнг шу номерга қўнғироқ қилинг", деди.\n10 дақиқадан кейин ҳам, 15 дақиқадан кейин ҳам, 30 дақиқадан кейин ҳам, 1 соатдан кейин ҳам телефонни ҳеч ким кўтармади.\nP.S.: Жорий йил августида (Россия ҳукуматининг меҳнат мигрантларига қарши сиёсати кучая бошлаган кунларда) Санкт-Петербург шаҳри “Чет эл фуқароларини ушлаб туриш маркази”даги вазиятнинг оғирлиги тўғрисида ваҳима билан ёзмаган ахборот воситаси деярли қолмаган эди.\nЎшанда 176 ўринли марказда сақланаётганлар сони 300 кишига етган эди.\nШу кунда Марказда ушлаб турилганлар сони 400 дан ортди. Лекин ҳамма - Россиядаги ахборот воситалари жим.


Долзарб » Страница 11\nХоразм вилояти ҳокимлиги » Ўзбек тили » Фаолият » Медиа » Янгиликлар » Долзарб » Страница 11\nЭрталаб саҳарлик тайёргарлигини кўра бошламасдан об-ҳавонинг авзойи бузилди. Қўрқинчли момақалдироқ ҳатто катта одамларни ҳам безовта қиларди. Кўчадаги об-ҳавони кўрган ҳар битта инсоннинг ҳаёлига электр энергиясида узилиш бўлмасмикан деган хавотир келган бўлса ажаб эмас.\nТабиий офатлар, шамол, ёмғир ёғиши бу биз инсонларни қўлида эсам. Бундай офатлар натижасида уйларни томлари дарз кетиши, аҳоли хонадонларидаги симлар узилиши, устунлар қулаши мумкин. Натижасида электр энергиясида аварияли юзага келади.\nКун давомида “Хоразм ҳудудий электр тармоқлари” АЖ ходимларининг тезкор гуруҳи узилган симларни аниқлаш, қулаган устунларни тиклаш ва шунга ўхшаш ишлар билан банд бўлдилар.\nБу ўринда жамият усталари, монтёрлари шундай ташвишли кунларда ўз жонини хатарга қўйиб, меҳнат қилаётган фидойи инсонлардир.\nУларнинг меҳнатлари ҳар доим ҳам кўзга кўринмаслиги мумкин. Аммо, меҳнатлари самараси ўлароқ хонадонларимиз яна нурга тўлади. Уларни бугуннинг қаҳрамонлари десак арзийди.\n“Инсон ва Қонун”\n“Инсон ва Қонун” ҳуқуқий газетасининг “Hudud24.uz” сайти ўз фаолиятини бошлаганлиги муносабати билан республикамизнинг ҳуқуқий тизимига оид энг сўнги хабарлар, янгиликлар,маълумотлар, ахборотлар,қонунчилик амалиётининг долзарб масалалари, Адлия вазирлиги фаолиятига оид таҳлилий материалларни билан танишиб боринг. Бундан ташқари Сиз t.me/hudud24official телеграм мессенжери орқали ҳам янгиликлардан бохабар бўлиб боришингиз мумкин.\nКЎЧМА БОЗОРЛАРДА ПЕЧАК, НИШОЛДА, ХУРМО, ХОЛВА ШИРИНЛИКЛАРИ АРЗОН НАРХЛАРДА СОТИЛИШИ ЙЎЛГА ҚЎЙИЛДИ\nЎзбекистон Республикаси Бош прокуратураси ҳузуридаги департаментнинг Хоразм вилоят бошқармаси, унинг ҳудудий бўлимлари, вилоят прокуратураси ва маҳаллий ҳокимликлар томонидан барча ҳудудларда ташкил этилган кўчма бозорлар, турғун савдо дўконларида рамазон ширинликлари ишлаб чиқарувчилари учун ҳам алоҳида расталар ажратилди. Хусусан Урганч шаҳри ва туман маҳаллаларида “Даладан дастурхонга” тамойили асосида ташкил этилган кўчма бозорларда шу маҳаллада яшовчи ишлаб чиқарувчилар бозорчанинг ўзида печак, нишолда, қаймоқ, хурмо, холва каби ширинликларни арзон нархларда сотишни йўлга қўйдилар. Кўчма бозорда истеъмолбоп маҳсулотлар билан бирга хўжалик моллари, трикотаж кийим-кечакларнинг бир жойнинг ўзида сотилиши маҳалла аҳлига қулайлик яратмоқда. Ҳар бир маҳсулот махсус ҳимоя воситалари билан ёпилган ҳолда, гигиена қоидалари асосида харидорларга тақдим этилмоқда.\nЖАМИ СОҒАЙГАНЛАР ЕТТИНЧИ 100ЛИКДАН ОШДИ\nХоразм вилояти юқумли касалликлар шифохонасида 16 нафар коронавирус инфекциясига чалинган беморлар бутунлай соғайди. Улар вилоят соғлиқни сақлаш соҳаси масъуллари иштирокида реабилитацияга кузатилди.\nХоразм вилоятида соғайганларнинг 15 нафари жорий йил 22 март куни Россиядан чартер рейс билан келишган ва карантинга олинган. Коронавирус инфекцияси тасдиқлангач, вилоят юқумли касалликлар шифохонасига жойлаштирилган. Қолган 1 нафари эса коронавирус инфекциясига чалинган беморлар билан мулоқот орқали касалликни юқтириб олган. Улардан 15 нафари эркак, 1 нафари аёлдир.\nХоразм вилоятидан айни пайтга қадар 45 нафар бемор буткул соғайган бўлса, эндиликда улар 61 нафарга етди.\nШундай қилиб, мамлакатимиз бўйлаб коронавирус инфекциясидан бутунлай соғайган беморлар 707 нафарни ташкил этмоқда.


АҚШда Саудияда амалга оширилган ҳужумга ҳарбий жавоб йўллари муҳокама қилинади\n28 март 2020, Тошкент вақти: 23:53\nБир неча АҚШ расмийси, жумладан, Давлат котиби Майк Помпео (суратда) ҳужум ортида Теҳрон турганини айтиб келади.\nПентагон АҚШ президенти Дональд Трампга Саудия Арабистонининг нефть саноатига қилинган ҳужумларга жавобан кўриш мумкин бўлган ҳарбий чоралар ҳақида баёнот беради. Оқ уй Саудия Арабистони нефть конларига 14 сентябрда қилинган ҳужумда Эронни айбламоқда.\n20 сентябрь куни Пентагон расмийлари Трампга кўриш мумкин бўлган чоралар, жумладан, Эронга ҳаводан зарба бериш ҳақида маълумот беради. Бу ҳақда ушбу масаладан хабардор расмийлар исмини ошкор қилмаслик шарти билан маълум қилди.\nПентагон, шунингдек, Трампни Эронга қарши ҳарбий чора тўлақонли урушга айланиб кетиши мумкинлиги ҳақида огоҳлантиради.\nЭронга қарши кўриладиган ҳар қандай чора дрон ва ракеталар билан амалга оширилган ҳужум ортида Эрон турганини кўрсатувчи далилларга боғлиқ бўлиши айтилмоқда.\nБир неча АҚШ расмийси, жумладан, Давлат котиби Майк Помпео ҳужум ортида Теҳрон турганини айтиб келади.\nЭрон эса бу айбловларни рад этиб, ҳар қандай ҳужум тўлақонли уруш келтириб чиқариши ҳақида огоҳлантирди.\nПомпео Саудия Арабистони ҳамда Бирлашган Араб Амирликлари расмийлари билан бўлиб ўтган учрашув ортидан ҳужумларни Эрон амалга оширгани тўғрисида минтақада консенсус мавжуд эканлигини айтди.\nПомпео, шунингдек, Эронни жиловлаш учун коалиция тузиш масаласи муҳокама қилинаётганини маълум қилди.\nАҚШ ҳукумати коронавирус иқтисодий оқибатларини юмшатиш учун $2 триллион ëрдам ажратади\nМухолиф партияларнинг ëрдам дастури бўйича келишувга эришгани ҳақида Оқ уй расмийси Эрик Уленд хабар қилди.\nОқ уй ва АҚШ Сенати коронавирусдан зиëн кўраëтган мамлакат иқтисодини қайта тиклаш ва соғлиқни сақлаш тизимининг пандемияга қарши курашини қўллаб-қувватлашга қаратилган мисли кўрилмаган 2 триллион долларлик ëрдам дастури устида келишувга эришди.\nҲафта охирида томонлар муросага кела олмаган республикачилар дастурининг асосий шартлари бўйича ҳар иккала партия сенаторлари билан келишувга эришгани ҳақида Оқ уй расмийси Эрик Уленд 25 март куни эрта тонгда маълум қилди.\n2 триллион долларлик ëрдам дастури 25 март куни Сенатда овозга қўйилади. АҚШ Сенатида президент мансуб республикачилар 53-47 нисбатида кўпчиликни ташкил қилади. Ëрдам дастурининг қабул қилиниши учун 60 та овоз талаб этилиши боис¸ республикачилар мухолиф демократ сенаторлардан камида 7 таси овозини қозониши лозим бўлади.\nËрдам дастури Сенат томонидан маъқуллангандан кейин у демократлар назоратидаги Намояндалар палатасига юборилади. Палата раиси Нэнси Пелоси бу жараëннинг тез бўлишини билдирди.\nКонгрессдан ëрдам дастурини зудликда қабул қилишни талаб қилаëтган Дональд Трамп ҳужжатга дарҳол қўл қўяжагини билдирди.\nРеспубликачилар ҳозирлаган ëрдам дастурига қаршилик кўрсатган демократлар¸ ҳужжат лойиҳасида ишчи-хизматчилар ва муҳтож оилалар эмас¸ тиббиëт корпорациялари манфаати ҳимоя қилинганини танқид қилди.\nМухолиф демократлар шунингдек¸ молиявий ëрдам сўраëтган компанияларга ажратиладиган 500 миллиард долларнинг қандай тақсимланишида шаффофлик йўқлиги боис¸ уни ҳам рад қилди.\nCPJ Россияни коронавирус мавзусини ёритаётган ОАВни цензура қилишни тўхтатишга чақирди\nМоскванинг марказий кўчаларидан бирида кетаётган одам,2020 йил 21 марти.\nЖурналистларни ҳимоя қилиш қўмитаси (Committee to Protect Journalists, CPJ) Россия расмийларини коронавирус ёйилаётгани ҳақида хабар тарқатаётган оммавий ахборот воситаларини цензура қилишни тўхтатишга чақирди.\nҚароргоҳи Нью-Йоркда жойлашган ташкилот 24 март куни икки ОАВ ходимлари сўзларига таянган ҳолда, Роскомнадзор жарима билан таҳдид қилароқ журналистларга сайт ва ижтимоий тармоқлардан ўз мақолаларини ўчириб ташлашни буюрганини билдирди.\nCPJ маълумотига кўра, ташкилот ходимлари “Эхо Москви” радиостанцияси бош муҳаррири Виталий Рувинский билан боғланганида у Роскомнадзор 20 март куни Кремль танқидчиси бўлган сиёсатшунос билан интервьюни сайтдан олиб ташлашни буюрганини маълум қилган. Роскомнадзор бу топшириғини “коронавирус билан боғлиқ ёлғон маълумот тарқатилишининг олдини олиш чораси” ўлароқ изоҳлаган ва радиостанция бу топшириқни бажарган. Роскомнадзор буйруғида айнан қайси маълумот ёлғон эканига аниқлик киритилмаган. Сиёсатшунос Валерий Соловей 100 минг рубль (тақрибан 1300 АҚШ доллари) миқдоридаги жарима таҳдиди билан юзма-юз қолган.\n“Говорит Магадан” хабар сайти бош муҳаррири Татьяна Брайс CPJга ундан коронавирусга чалингани тахмин этилган сибирлик кишининг ўлимига оид материални ўчириб ташлаш талаб этилганини маълум қилган.\nҚозоғистон айрим озиқ-овқат маҳсулотлари экспортини тақиқлаб қўйди\nҚозоғистонлик аёл Олмаотадаги "Яшил бозор"дан егулик харид қилиб чиқмоқда, 2020 йил 18 марти.\nҚишлоқ хўжалиги вазирлиги ҳамда Савдо ва интеграция вазирлигининг қарори билан Қозоғистондан 15 апрелгача “ижтимоий аҳамиятга эга” қатор озиқ-овқат маҳсулотларини экспорт қилиш тақиқланди.\nСавдо ва интеграция вазири Бахит Султановнинг Фейсбук тармоғидаги ўз саҳифаси орқали маълум қилишича, бу ерда гап гречка, ун, шакар, картошка, сабзи, шолғом, лавлаги, пиёз, карам, кунгабоқар уруғи ва писта ёғи каби маҳсулотлар ҳақида бормоқда.\nВазир чекловдан мақсад “аҳолини зарур маҳсулотлар билан таъминлашда узилишларга йўл қўймаслик” эканини билдирган. Султанов фикрича, қозоғистонликлар дўконга кирганда истаган маҳсулотни жўяли нархга сотиб олиш имкониятига эга бўлиши керак. Вазир нархлар давлат назоратида бўлишини таъкидлаган ва ишлаб чиқарувчилардан “ватандошлик бирдамлигини сақлаган ҳолда, ички талабни таъминлашда ёрдам бериш”ни сўраган.\nАйни пайтда Қозоғистонда коронавирус пандемияси туфайли фавқулодда вазият тартиби амалга бўлиб турибди. Сўнгги маълумотларга кўра, мамлакатда вирусга чалинганлар сони 79 нафарга етган.\nТожикистон Қирғизистон билан чегараларини ёпди\nТожик-қирғиз чегарасидаги назорат-ўтказиш масканларидан бири.\nҚирғизистонда коронавирус тарқалиши билан боғлиқ вазият барқарорлашгунига қадар Тожикистон 24 мартдан қўшни давлат билан чегарадаги барча назорат-ўтказиш масканларини ёпишга қарор қилди.\nТожикистон Ташқи ишлар вазирлиги маълумотига кўра, НЎПлардан ўтказиш бўйича чекловлар қуйидаги шахларга нисбатан қўлланилмайди:\n- мамлакатга кириб келаётган тожикистонликларга;\n- Тожикистондан чиқиб кетаётган хорижликларга;\n- юк машиналари ҳайдовчиларига;\n- Тожикистонда аккредитациядан ўтган дипломатлар ва уларнинг оила аъзоларига;\n- ҳукумат делегациялари аъзоларига.\nРасмий маълумотларга кўра, 24 март куни Қирғизистонда коронавирусга чалинганлар сони 42 кишига етган.\nТожикистонда эса ҳали коронавирус юқтириб олиш билан боғлиқ бирорта ҳам ҳолат расман қайд этилгани йўқ.\nМОҚ Токио олимпиадасини келаси йилга қолдиришга қарор қилди\n24 март куни Халқаро олимпия қўмитаси коронавирус пандемияси сабаб 2020 йилги ëзги олимпиада ўйинларини бир йилга кечиктиришга қарор қилди.\nБу қарор мезбон Япония ҳукумати сўрови асосида қабул қилинди.\nДушанба куни парламентда қилган чиқишида Япония Бош вазири Шинзо Абе жорий вазиятда олимпиадани қолдиришдан ўзга чора йўқлигини билдирган эди.\nҲафта охирида Канада ¸Австралия каби давлатлар Халқаро олимпия қўмитаси ва Жаҳон соғлиқни сақлаш ташкилотига мурожаат қилиб¸ Токио олимпиадасини кечиктиришни сўраган¸ акс ҳолда ўз спортчиларини юбормасликдан огоҳлантирган эди.\n2020 йилги олимпиада ўйинларининг 24 июль куни Токиода бошлашини белгиланган эди.\nИқтисодий таҳлилчилар ҳисобича¸ ëзги олимпиада ўйинларини келаси йилга қолдиришдан Япония кўрадиган молиявий зиëн 6 миллиард АҚШ долларига етади.\nТашкилотчиларга кўра¸ олимпиада ўйинларини ўтказишга тайëргарлик доирасида Япония ҳозиргача 10¸5 миллиард доллардан ортиқ маблағ сарфлаган.\nХВЖ коронавирус иқтисодий зарбасини юмшатиш учун Қирғизистонга қарз беради\nХалқаро валюта жамғармаси (ХВЖ) жорий ҳафта Қирғизистон ҳукуматининг коронавирус пандемиясининг иқтисодий оқибатларини юмшатиш учун фавқулодда молиявий ëрдам ажратиш сўровини кўриб чиқади.\nХВЖ тарқатган хабарга кўра¸ Қирғизистон дунëда коронавирус пандемияси бошланганидан бери жамғармадан унга қарши кураш учун ëрдам оладиган биринчи давлат бўлади.\nҲозирча Бишкек ҳукуматига берилиши муҳокама этиладиган маблағ очиқланмади.\nПандемия бошланганидан сўнг Марказий Осиë ва Яқин Шарқ давлатлари биринчилардан бўлиб¸ ХВЖдан унинг иқтисодий зарарини тўхтатиш мақсадида зудлик билан қарз беришни сўради.\nЖамғарма бошқарув кенгаши жорий ҳафта Қирғизистон сўровини кўриб чиқиб¸ бу борада қарор беради.\nМутахассисларга кўра¸ ХВЖ аъзо давлатларнинг жорий бўҳронни енгиш ва унинг иқтисодий зарарини чеклашига ëрдам беришнинг қатор воситаларига эга.\nХВЖ дунëдаги энг катта қарз берувчи саналади ва у қарзни бевосита ҳукуматларга ажратади.\nДушанба куни ХВЖ¸ коронавируснинг иқтисодга кўрсатаëтган зарбасига дош беролмаëтган давлатларга ëрдам бериш мақсадида 1 триллион доллар қарз ажратишга тайëрлигини билдирди.\nЖамғарма раҳбари Кристалина Георгиевага кўра¸ 23 мартга қадар 80 га яқин ҳукумат қарз сўраб мурожаат қилган.\nЎзбекистон президентининг коронавирус пандемиясининг аҳоли ва иқтисодга салбий таъсирини юмшатиш чора-тадбирлари ҳақидаги фармонида¸ халқаро молиявий тизимлардан 1 миллиард АҚШ доллари миқдорида қарз олиш топшириғи ҳам бор.\nАҚШ Афғонистонга бериб келган молиявий ëрдамини 1 миллиард долларга қисқартирди\nАҚШ Давлат котиби 23 март куни Кобулда президент Ашраф Ғанининг ашаддий рақиби¸ ўзини параллел президент деб эълон қилган Абдуллоҳ Абдуллоҳ билан ҳам учрашди.\nАҚШ Давлат департаменти Афғонистонга бериладиган молиявий ëрдамнинг 1 миллиард долларга қисқартирилгани ва мамлакат билан ҳамкорлик кўлами қайта кўриб чиқилажагини эълон қилди.\nБу баëнот Давлат котиби Майк Помпео 23 март куни олдиндан эълон қилинмаган сафар билан Кобулга келиб-кетгани ортидан пайдо бўлди.\nКобулда Помпеонинг Афғонистон президенти Ашраф Ғани ва ўзини параллел равишда президент деб эълон қилган Абдуллоҳ Абдуллоҳ билан ўтказган музокаралари самарасиз тугади.\nАйтилишича¸ Помпео Кобулга Ғани ва Абдуллоҳни “афғон халқи манфаати учун зудлик билан ўзаро муросага эришишга кўндириш мақсадида” борган.\nСафар якунида кескин баëнот қилган Помпео¸ АҚШ Ғани ва Абдуллоҳ "давлат бошқаруви¸ тинчлик ва хавфсизлик¸ афғон фуқаролари саломатлиги ва фаровонлигини таъминловчи миллий яраш ҳукумати тузиш" таклифига кўнмаганидан қаттиқ афсусда эканини билдирди.\nҒани ва Абдуллоҳ билан самарасиз сўзлашувлардан сўнг Помпео Толибон етакчилари билан учрашиш учун Форз кўрфазига учиб кетди.\nАҚШ ва Толибон ўртасида ўтган ой Доҳада эришилган тинчлик келишувига кўра Вашингтон биринчи қадам сифатида Афғонистондаги Америка қўшинларини 2021 йил ўртасига қадар олиб чиқиш мажбуриятини зиммасига олган.\nҚозоғистонда даромадсиз қолганларга нафақа тўланади\nОлмаота шаҳри четидаги назорат-ўтказиш масканида ишлаётган тиббиёт ходимлари, 2020 йил 19 марти.\nПрезидент Қасим-Жомарт Тоқаев 23 март куни коронавирус туфайли жорий этилган фавқулодда вазият чоғида қозоғистонликларга нафақа тўлаш ҳақида топшириқ берди.\nДастлабки ҳисоб-китобларга кўра, 16 мартдан фавқулодда вазият жорий этилиши ва Қозоғистоннинг икки йирик шаҳри – Нур-Султон ва Олмаота тўла ёпилиши 500 минг чоғли одамнинг моддий аҳволига салбий таъсир кўрсатган.\n“Шу важдан ҳам фавқулодда вазият амалда бўлган пайтда даромадидан мосуво бўлган шахсларга ойда бир марта битта энг кам иш ҳақи миқдорида (42 500 танга ёки 94 доллар) нафақа тўлай бошлаш ҳақида топшириқ бердим. Мазкур ёрдам умумий ҳисобда камида 1,5 миллион юртдошимизга берилади”, дея иқтибос келтирмоқда Қозоғистон президенти сўзларидан маҳаллий нашрлар.\nТоқаев Қозоғистон расмийлари, зарурат туғилгудек бўлса, ёрдам маблағлари турларини, суммасини кўпайтириш ва қамровини кенгайтириш учун барча захираларга эга эканини ҳам қўшимча қилган.\nҚозоғистон расмийлари душанба, 23 мартдан бошлаб мамлакатга хориждан, шу жумладан, Евросиё иқтисодий иттифоқи мамлакатларидан (Россия, Беларусь ва Арманистон) келаётган барча кишилар учун карантин жорий қилганлар.\nАйни пайтда Қозоғистонда коронавирус инфекциясини юқтириб олганлар сони 68 нафарга етган.\nҚирғизистонда коронавирусга чалинганлар 42 киши бўлди, комендантлик соати жорий этилди\nҚирғизистонда коронавирус инфекциясини юқтириб олиш билан боғлиқ яна 26 та ҳолат аниқланди. Бу ҳақда соғлиқни сақлаш вазирининг ўринбосари Тўлў Исақов Республика штаби мажлисида маълум қилди.\nВирусга чалинганлар орасида бир ёшга етмаган икки гўдак, 6 яшар бола, 14 ёшли ўсмир бор. Қолганларнинг ёши 16 дан 86 га қадар.\nШу тариқа 24 март ҳолатига кўра Қирғизистонда коронавирус юқтириб олган хасталар сони 42 нафарга етди.\nУлар Бишкекдаги юқумли касалликлар шифохонаси, Ўш вилоятлараро клиникаси, Новқат туман шифохонаси, Жалолобод ва Боткен вилоят шифохоналарига ётқизилган.\nКоронавирус билан боғлиқ вазият таранглашиб бораётгани туфайли қирғиз расмийлари инфекция аниқланган шаҳар ва туманларда 25 март соат 00:00 дан бошлаб комендантлик соати жорий этишга қарор қилишган. Комендантлик соати оқшомги соат 20:00 дан эрталабки соат 07:00 гача амалда бўлади.\nЖаҳон бўйлаб бир миллиарддан зиёд одам карантинга риоя қилишга мажбур бўлмоқда\nДунёнинг 50 мамлакатида яшовчи бир миллиарддан зиёд одам Covid-19 пандемияси важидан карантин тартибига риоя қилишга мажбур бўляпти. Бу ҳақда AFP агентлиги 23 март куни хабар тарқатди.\n35 чоғли мамлакат ўз ватандошлари учун мажбурий карантин тартибини жорий этган. Франция, Италия, Испания, Британия, Греция, Аргентина, Ироқ, Руанда ва Калифорния (АҚШ) кабилар шулар жумласидандир.\nБу мамлакатларнинг кўпида жорий этилган тартиб, агар киши ишини уйда қилишга иложи бўлмаган тақдирда, ишхонага боришга, озиқ-овқат харид қилиш учун дўконга ёки шифокор ҳузурига боришгагина имкон беради.\nЎн мамлакатда расмийлар уйдан оқшом пайти ва тунда чиқишни тақиқловчи комендантлик соати жорий этганлар. Айрим мамлакатларда эса муайян шаҳарлар учун карантин тартиби киритилган.\nЖонс Ҳопкинс институти тақдим этган сўнгги маълумотларга кўра, шу пайтгача дунё бўйлаб коронавирус инфекцияси қурбонлари сони 16,5 минг нафардан ошган. Вирусга чалинганлар сони эса 381,5 мингга яқинлаган.


ЯНГИ ДУНЁ » Blog Archive » Сиёсий маҳкумлар авф этилсин!\nОлдингилардан ҳеч фарқ қилмайдиган бу йилги Амнистия актида бир бирини инкор қилувчи бандлар кишини чалғитади. Масалан Қарорнинг 5 – бандида тақиқланган ташкилотлар фаолиятидаги иштироки, улар таркибида тинчлик ва хавфсизликка қарши ёки жамоат хавфсизлигига қарши жиноятлар содир этганлиги учун биринчи марта озодликдан маҳрум қилишга ҳукм этилиб, тузалиш йўлига қатъий ўтган шахслар жазодан озод қилинсин дейилган бўлса, 8-а бандда айнан шу сингари маҳкумларга нисбатан қўлланилмаслиги кўрсатилган. Аммо ҳар йили, авф қўлланилмайдиган тоифа борки, уларнинг кўпчилиги мустақилликнинг дастлабки йилларидан бери қамоқларда ўтиришибди. Улар ўз эътиқоди, сиёсий қарашлари эвазига турли сохта айбловлар билан қамалган ва қамалганидан бери мунтазам равишда “жазони ижро этиш муассасаларидаги тартибни бузиб” келаётган (қарорнинг 8 – а банди), қамоқ муддатлари узайтирилиб келаётган шахслардир. Улар мухолифат ва, фуқаролик жамиятининг мавжуд тузум ва сиёсат ҳақида ўз қарашларига эга бўлган вакилларидир.\nҲолбуки, улар сиёсий интеграция туфайли Ғарб билан яқинлашаётган, инсон ҳуқуқлари даъво қилаётган мамлакатимизнинг энг аввал озод қилиниши керак бўлган фуқаролари бўлиши лозим. АҚШ Давлат котиби, ЕИ вице-президенти даражасидаги мулозимларнинг мамлакатимизга ташрифи кун тартибининг асосий масалаларидан бири бўлган уларнинг озодлиги, афсуски, сиёсий мулоқотларнинг “савдо воситаси”га айланиб улгурди. «Президент махкумлари» деган мақомга эга бўлганларнинг бири озод қилинса, Ғарб олқишлайди: гўё, Ўзбекистонда сиёсий вазият юмшамоқда, ниҳоят ҳукумат инсон ҳуқуқларини ҳурмат қилмоқда!\nМасалага назарий қаралса, Президентнинг тақдимномасига асосан қабул қилинган бугунги Амнистия ҳақидаги қарордан сўнг қарийб 19 йилдан бери қамоқда ўтирган собиқ депутат Мурод Жўраев, 13 йилдан бери панжара ортидаги шоир Эврил Турон (Мамадали Маҳмудов) озодликка чиқарилиши лозим. Аммо уларнинг озод қилинишига монъелик қиладиган биргина жиҳати, тўғрироғи, моддаси бор: қарорнинг 8-бандида “жазони ижро этиш муассасалари тартибини бузган шахсларга нисбатан Амнистия татбиқ этилмасин” дейилган. Яъни, биз таъкидлаётган тоифа вакиллари муассаса тартибини “мунтазам” бузади, улар жамиятда ҳам бузғунчи бўлишган!\nЎзбекистон Инсон ҳуқуқлари “Эзгулмк” жамияти ушбу қарор амалга оширилиши юзасидан зиммасига масъуллик юклатилган Ўзбекистон Республикаси Вазирлар Маҳкамасига мурожаат қилиб рўйхатда кўрсатилган сиёсий махбусларга нисбатан биринчилардан бўлиб қўллашни сўрайди. Популизм ва бошқа сиёсий найранглар ватанимизни бутун дунё олдида шарманда қилиб бўлди. Давлатимиз, халқимиз, миллатимиз тарихи ва келажаги олдида жавобгарликни бўйнига олган хукумат раҳбарига қасд ва фитна қилишдан воз кечиш фурсати етти. Токи, амнистия ҳақиқий инсонпарварлик, тенглик ва гуманизмга асосланмас экан, у Сенат ва Президентнинг имзо чеккан навбатдаги бир парча қуруқ қоғозидан бошқа нарса эмас!\nЎзбекистон қамоқхоналарида сиёсий эътиқоди ва фаолиятлари учун сақланаётган фуқаровий жамият вакилларининг рўйхати:\n1. Солижон Абдураҳмонов,\n2. Аъзам Фармонов,\n3. Меҳринисо Ҳамдамова,\n4. Зулхумор Ҳамдамова,\n5. Исроилжон Холдоров,\n6. Нозим Исоқов,\n7. Ғайбулло Жалилов,\n8. Абдурасул Худойназаров,\n9. Эркин Қўзиев,\n10. Ғанихон Маматхонов,\n11. Зафаржон Раҳимов,\n12. Йўлдош Расулов,\n13. Дилмурод Саидов,\n14. Аъзам Турғунов,\n15. Гулноза Йўлдошева,\n16. Исоқ Абдуллаев,\n17. Азамат Азимов,\n18. Муҳаммад Бекжонов,\n19. Ботирбек Эшқўзиев,\n20. Руҳиддин Фахриддинов,\n21. Хайрулла Ҳамидов,\n22. Баҳром Ибрагимов,\n23. Мурод Жўраев,\n24. Даврон Қобилов,\n25. Мамадали Қорабаев,\n26. Матлюба Каримова,\n27. Самандар Қўқонов,\n28. Жамол Қутлиев,\n29. Мамадали Маҳмудов,\n30. Ғайрат Meҳлибоев,\n31. Юсуф Рўзимуродов,\n32. Рустам Усмонов,\n33. Равшанбек Вафоев,\n34. Акром Йўлдошев\nPublished on december 8, 2012 · Filed under: "Эзгулик" жамияти;


Samsung ҳамёнбоп ва «бели бақувват» Galaxy Tab A 8.4 планшетини чиқарди - Terabayt.Uz\nКоронавирус ҳаттоки Mortal Kombat’га ҳам етиб келди! (видео)\nXiaomi камераси нақ 144 МПлик иккита смартфон тайёрлаяпти!\nПутин нега учрашувларни фақат онлайн ўтказяпти?\nGeekbench ҳали чиқмаган SD865+ процессорли Galaxy Note 20+ 5G’ни тақдимотдан аввал фош этди\nApple кутилмаганда iPhone’лар эгаларини муҳим бир имкониятдан маҳрум этди\nБраузерлар рейтингида кутилмаган ўзгариш юз берди!\nBeeline давлат тилига беписандми?\nGalaxy S20'ларда Samsung ошкор қилмаган жиҳат бор экан\nЖанубий кореялик техногигант ўзининг Galaxy Tab A 8.4 русумли планшетини расман намойиш этди. Унинг ташқи кўриниши компаниянинг флагман планшети – Galaxy Tab S6 моделига ўхшаш, лекин хусусиятлари фарқли.\nЎҚИНГ: Илк лидарли планшет – iPad Pro 2020 тақдим этилди!\nНомидан ҳам англашилиб турганидек, Samsung ушбу планшетини 8,4 дюймлик экран билан таъминлаган. LCD-матрицали дисплейнинг тасвир аниқлиги Full HD форматида.\nGalaxy Tab A 8.4 ишлаши учун Exynos 7904 процессори жавобгар; мазкур чипсет иккита самарадор Cortex-A73 ҳамда олтита тежамкор Cortex-А53 ядроларини ўзида жамлаган. Айтиб ўтиш керакки, компания ҳамёнбоп Galaxy A30s смартфонида ҳам айни шу процессорни қўллаган.\nЎҚИНГ: 128 ГБ хотирали Galaxy A30s смартфонини ҳаттоки унинг 64 ГБлигидан ҳам арзонга олиш мумкин!\nЯнги планшетнинг тезкор хотираси атиги 3 гигабайтлик бўлиб, ички хотираси ҳам катта эмас – 32 гигабайт ҳажмга эга; лекин унга MicroSD форматли хотира картаси қўйса бўлади. Galaxy Tab A 8.4 аккумулятори эса анчагина бақувват – 5000 мА/соатлик.\nGalaxy Tab A 8.4 иккита камера билан таъминланган – 8 мегапикселлик асосий ва 5 мегапикселлик олд камералар. Унда SIM-карта уячаси ҳам мавжуд – 4G стандартини қўллаб-қувватлайди. Шунингдек, планшет корпусида қулоқчин тирқиши кўзда тутилган.\nSamsung негадир бу планшетини нисбатан эски – Android 9 Pie операцион тизими билан чиқарган. Бунинг устига, унинг Android 10 талқинигача янгиланиши ҳам номаълум.\nGalaxy Tab A 8.4 аллақачон 280 долларлик нарх билан АҚШда сотила бошлаган. Унинг бошқа мамлакатлар бозорларига ҳам расман тақдим этилиши борасида ҳозирча бирор маълумот йўқ.\nЎҚИНГ: CES 2020: Дунёдаги илк ҳақиқий буклама планшетни хитойликлар намойиш этишди\n#Samsung #Планшет #Планшетлар #Samsung Galaxy Tab A 8.4\nНиҳоят, Apple расмий сайтига iPhone 9 чиқди: кутилганидан анча қиммат!\nЭнг харидоргир смартфон энди қимматлайди – унинг ишлаб чиқарилиши тўхтатилди\niPhone 9 бугуноқ чиқади – унинг ғилофи аллақачон дўконларга келди! (+«жонли» расм)\nXiaomi ва Redmi смартфонларини 33 фоизгача чегирма билан олиш мумкин!\nTelegram 6.0: жилдлар, архив, статистика ва бошқаларни қарши олинг!


Ўзбекистонлик дзюдочи қиз Гулноза Матниёзова Неймар билан селфи тушди (Фото)\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ўзбекистонлик дзюдочи қиз Гулноза Матниёзова Неймар билан селфи тушди (Фото)\t11:07, 15 август 2016\tРио Олимпиадасидаги иштирокини 10 августдаёқ якунлаган ўзбекистонлик дзюдочи қиз Гулноза Матниёзова бразилиялик футбол юлдузи Неймар билан селфи тушди. Бу ҳақда “Дарё” хабар бермоқда. Сурат 15 август, душанба куни Гулнозанинг Instagram’даги саҳифасида эълон қилинган. Ўзбекистонлик ва бразилиялик спортчилар айнан қаерда учрашиб қолганига аниқлик киритилмаган.\nЎзбекистонлик машҳур футболчилар ва уларнинг рафиқалари(Фото)\tСелфисида йиғиштирилмаган хона кўриниб қолган қиз ижтимоий тармоқ фойдаланувчиларининг кулгусига қолди (Фото) Роналду “Сантьяго Бернабеу”да “Олтин тўп–2016”ни кўз-кўз қилди (Фото) Англия Кубоги. "Ман Сити" йирик ҳисобда "Вест Хэм"ни енгди\tРияд Маҳрез Африканинг 2016 йилдаги энг яхши футболчиси деб топилди\tИспания Кубоги. “Барселона” 9 киши бўлиб қолган “Атлетик”ни мағлуб эта билмади\tОтправить


Парламент хатоси туфайли чет эл мадҳияларига оид қонун қабул қилинди. Президент эса депутатларни уйғонишга чақирди - Халқ сўзи\n15:57 08 Апрель 2019 Дунё\nСловакияда парламент хатоси туфайли мамлакат ҳудудида бошқа давлатлар мадҳияларини ижро этишга тақиқ қўйилган қонун қабул қилинди. Бу ҳақда Idnes.cz манбаси хабар берди.\nГап шундаки, словак парламенти давлат рамзлари тўғрисидаги қонунга ўзгартиш киритиш учун овоз берган. Мазкур ўзгартишга кўра, бошқа давлатлар мадҳиясини ижро этишни тақиқлаш назарда тутилган эди. Унга кўра, чет эл мадҳиялари фақат хориждан расмий делегациялар ташриф буюргандагина қўйилиши мумкин.\nУшбу тузатиш Словак миллий партияси томонидан тайёрланган. Депутатлар ўз камчиликларини қонунга овоз бериб бўлишганларидан сўнг, билиб қолишган.\n“Мост-Хид” партияси вакиллари қонун хато туфайли қабул қилинганини тасдиқлаб, парламент аъзолари ўзлари овоз берган қонун лойиҳасининг ичига кириб бормаганини тан олган.\nДепутатлар мамлакат президентига мурожаат қилиб, ушбу ҳужжатга имзо қўймаслик ва уни қайта кўриб чиқиш учун парламентга қайтаришни сўрашган. Ўз навбатида давлат раҳбари депутатларни овоз беришдан олдин ҳужжатларни яхшилаб ўқиб, маъносини тушуниб олишга чақирган.\nЭслатиб ўтамиз, Словакия президент сайловининг 31 март куни бўлиб ўтган иккинчи турида адвокат Зузана Чапутова ғалаба қозонган эди.


Канадалик олимлар универсал донорлик қонини олишди\nЖаҳон 23:04 / 12.06.2019 4340\nҚон қуйиш муваффақиятли бўлиши учун бемор ва донорнинг қон гуруҳи бир-бирига мос тушиши лозим. Британия Колумбияси университети (Канада) тадқиқотчилари инсон ичагида иккинчи қон гуруҳини универсал қонга айлантирувчи иккита ферментни ишлаб чиқарувчи микроорганизмларни аниқлашди. Мутахассисларнинг фикрича, тадқиқот муваффақиятли кечса, донорлик ва қон қуйиш соҳасида инқилоб ясаши мумкин.\nОдатда одамлар 4 қон гуруҳидан бирига эга бўлишади. Бу қон гуруҳлари қизил қон ҳужайралари сиртидаги шакар молекулалари билан аниқланади. Агар бир одамга бошқа гуруҳдаги қон қуйилса, унинг иммун тизими ўзга эритроцитларга ҳужум қила бошлаши мумкин. Биринчи қон гуруҳи универсал ҳисобланади, чунки унда бошқа қон гуруҳлари бўйича номутаносиблик йўқ.\nОлимлар универсал қон захираларини кўпайтириш учун энг кўп тарқалган иккинчи қон гуруҳидан уни аниқловчи антигенларни олиб ташлаб, уни универсал қонга айлантиришга ҳаракат қилишган. 4 йиллик уринишлардан кейин мутахассислар инсон ичаги бактериялари орасида иккинчи гуруҳ қонидаги “ортиқча” шакар молекулаларини йўқотувчи моддани ишлаб чиқарувчи организмларни аниқлашган. Олимларнинг таъкидлашича, тажрибалар натижалари амалий нуқтаи назардан жуда истиқболлидир. Тажриба муваффақиятли якунланса, универсал донорлик қони икки ҳисса кўпайиши мумкин.


Пятница, 29 Май 2015 10:02\nЎзбекистон – Корея Республикаси: Ўзаро манфаатли ҳамкорликнинг янги уфқлари\nСеул. 28 май. ЎзА махсус мухбири Анвар САМАДОВ хабар қилади.\nПятница, 29 Май 2015 09:59\nИлғор тажриба ва юқори натижалар эътирофи\nТошкент шаҳрида Ўзбекистон Республикаси Президенти соврини учун тадбиркорлар, фермерлар ва ҳунармандлар ўртасида ўтказилаётган “Ташаббус — 2015” кўрик-танловининг якуний босқичи ўз ишини бошлади.\nПятница, 29 Май 2015 09:58\nКитоб — инсон тафаккурининг қаноти. Киши уни мутолаа қилгани сари онги ва қалбида эзгулик уруғи ниш ураверади. Илм-маърифат, маънавият йўлини тутган одам саодатга эришади, умуман, ҳаётнинг моҳиятини англаб боради. Ахборот технологиялари ҳар қанча ривожланмасин, барибир китоб ўзининг азалий мавқеини сақлаб қолаверади.\nПятница, 29 Май 2015 09:57\nПятница, 29 Май 2015 09:56\nСурхон кашталари жилоси хорижликларни ҳам мафтун этмоқда\nШўрчилик Ихлима Тошбоева ҳунармандчиликни ардоқлаб, кам бўлмади. У, Президентимизнинг Фармонига мувофиқ, “Шуҳрат” медали билан мукофотланди.\nПятница, 29 Май 2015 09:48\nИмконият кенг, режаларимиз улкан\nБугунги кунда кичик бизнес ва хусусий тадбиркорлик субъектлари иқтисодиётимизнинг таянч кучи сифатида намоён бўлаётгани барчамизга яхши аён. Бундан биз, ишбилармонлар ҳар қанча ғурурланиб, фахрлансак арзийди.\nПятница, 29 Май 2015 09:46\nХитой, Бразилия ва Перу Жанубий Америкада трансконтинентал темир йўл қурилиши лойиҳасини биргаликда амалга ошириш бўйича келишувга эришди, дейилади “Евроньюс” телеканали хабарида.\nПятница, 29 Май 2015 09:45\nМаълумки, қишлоқ хўжалиги ривожида тизимни зарур техника ва машина-механизмлар билан таъминлаш муҳим аҳамият касб этади. Шу маънода айтиш мумкинки, бугунги кунда мазкур йўналишда фаолият юритаётган ташкилотлар томонидан кўрсатилаётган хизматлар деҳқон ва фермерларимиз ишига барака киритмоқда.\nПятница, 29 Май 2015 09:44\nИжодий изланишга ундовчи фестиваль\nНаманган шаҳрида “Юксак маънавиятли авлод” республика иқтидорли ёшлар фестивалининг вилоят босқичи бўлиб ўтди. Наманган санъат коллежи ва “Ёшлар маркази”да ташкил этилган кўргазмаларда истеъдодли ўғил-қизлар ўзларининг ижодий ишларини намойиш қилдилар.


Хабарингиз бор, бугун Ўзбекистон олимпия терма жамоаси Миср олимпия терма жамоасига қарши баҳс олиб боради. Мазкур ўйин олдидан терма жамоамиз бош мураббийи Любинко Друлович ўз фикрларини билдириб ўтди.\n"Миср терма жамоаси Африкадаги энг кучли жамоалардан бири ҳисобланади. Шундай экан, олдинда бизни кучли рақибга қарши қизиқарли учрашувлар кутиб турибди. Биз учрашувда ижобий натижага эришиш учун ҳаракат қиламиз ва умид қиламанки, стадионга йиғилган мухлисларни хурсанд эта оламиз. Бунинг учун эса андижонлик ишқибозлар ҳам жамоамизни фаол тарзда қўллаб-қувватлашларига ишонаман. Қолаверса, таркибимизда ажойиб футболчилар бор ва улар ўз вақтида Осиё чемпионига айланишган. Бундай рақибга қарши баҳсда ўзларини кўрсата оладилар, деб умид қиламан.\nУмуман олганда, Миср терма жамоаси ҳақида маълумотларга эгамиз. Футболчиларимиз ҳам эртага қандай рақибга қарши майдонга тушишларини яхши билиб турибдилар. Биз Мисрнинг ўйинларини жамоавий тарзда ҳам кўриб, таҳлил қилиб чиқдик. Мухлисларни қизиқарли тўқнашув кутиб турибди.\nТаркибимизда йўқотишлар йўқ эмас. Бир қатор футболчиларимиз миллий терма жамоамизга чақирилишган бўлса, Ислом Кенжабоев билан Жасур Яхшибоевда жароҳатлар бор. Албатта, таркибимизда янги номлар ҳам йўқ эмас. Бу ўйин эса улар учун ўзларини кўрсатишга бўлган имконият. Олимпия терма жамоасида ўзини кўрсатган ўйинчилар миллий термага ҳам жалб этилмоқдалар. Ўйлайманки, таркибимиздаги ҳар бир ўйинчи ҳам миллий термада тўп суришни истайди. Бунинг учун эса улар ўзларини ҳар томонлама кўрсата олишлари лозим. Бу борада эса ҳар бир футболчимизда бундай имконият бор. Олдимизда Осиё чемпионати мусобақаси турибди. Аста-секин ушбу мусобақага тайёргарлик кўриб боряпмиз. Ҳаммаси режамиз асосида давом этмоқда", - деди Любинко Друлович.


Мьянмада ҳарбийлар ҳокимиятни эгаллаб олди ва бир йилга фавқулодда ҳолат эълон қилди - Daryo\n09:01, 01.02.2021 21232\nМьянмада президент ва давлат маслаҳатчиси қўлга олинди, шундан кейин мамлакат Қуролли кучлари бир йилга фавқулодда ҳолат эълон қилди. Бу ҳақда Армия телевидениесига таяниб, Xinhua хабар бермоқда.\nReuters ёзишича, ҳарбийлар ҳокимият Қуролли кучлар бош қўмондони Мин Аун Хлаин қўлига ўтишини эълон қилган.\nУларнинг сўзларига кўра, президент Вин Мьин ва давлат маслаҳатчиси (унинг лавозими ҳукумат раҳбарига тенг), ҳукмрон «Демократия учун миллий лига» партияси етакчиси Аун Сан Су Чжи ноябрда бўлиб ўтган сайловлардаги фирибгарликларга жавобан қўлга олинган.\nПрезидент ва давлат маслаҳатчиси қўлга олингани ҳақида «Демократия учун миллий лига» вакили Мио Ньюнт маълум қилганди. Унинг сўзларига кўра, 1 февраль куни эрталаб партиянинг бошқа юқори мансабли вакиллари ҳам ушланган. Ўшандаёқ Ньюнт гап ҳарбий тўнтариш ҳақида бориши мумкинлигини тахмин қилганди.\nҚўлга олинганлар орасида партия Марказий ижроия қўмитаси аъзолари, депутатлар ва ҳукумат аъзолари бор, деб хабар қилади Associated Press. Агентлик маълумотларига кўра, Аун Сан Су Чжи уй қамоғида сақланмоқда.\nАйни пайтда Мьянма пойтахти Нейпьидода интернет ва телефон алоқаси ишламаяпти.\nАҚШ ҳукумати Мьянмада Аун Сан Су Чжи ва бошқа мансабдорлар қўлга олингани юзасидан хавотир билдирди. Оқ уй матбуот котиби Жен Псаки маълум қилишича, Вашингтон мамлакатда яқинда бўлиб ўтган сайловлар натижасини ўзгартириш бўйича ҳар қандай уринишларга қарши чиқади.\nУ, шунингдек, мьянмалик ҳарбийларни қўлга олинганларни озод қилишга чақирди ва чоралар қўллаш билан таҳдид қилди.\nНоябрдаги сайловларда «Демократия учун миллий лига» 476 та ўриндан 396 тасини қўлга киритиб, ғалаба қозонган эди. Бу партияга яна беш йилга ҳукуматни шакллантириш имкониятини берганди. Ҳарбийлар томонидан қўллаб-қувватланадиган Бирдамлик ва иттифоқ тараққиёти партияси эса 33 та ўринга эга бўлган. Ҳарбийлар қалбакилаштириш ҳолатларидан шикоят қилди ва Олий судда натижалар юзасидан баҳслашди, сайлов комиссияси эса фирибгарлик далилларини топмади.\nЎтган ҳафта Мьянма Қуролли кучлари бош қўмондони қонунлар тегишлича бажарилмаса, конституция бекор қилиниши мумкинлигини маълум қилгач, мамлакатдаги сиёсий кескинлик ошиб кетди. Кейинроқ Мьянма ҳарбийлари бош қўмондон давлат тўнтариши уюштириш билан таҳдид қилганини рад этди. Улар ОАВлар унинг гапларини нотўғри талқин қилганини билдирди.\n16:30, 05.05.2022 76039\n07:50, 03.05.2022 80049\n14:27, 16.05.2022 51167\n16:48 Бугун 698\n16:20 Бугун 1596\n15:57 Бугун 3109\n15:25 Бугун 9909\n19:31, 27.05.2022 72810\n20:31, 28.05.2022 72130\n21:59, 27.05.2022 45417\n10:58, 28.05.2022 44745


Омма сўрови: КПСС раҳбариятини маҳкамага тортиш керакмиди? - BBC News O'zbek\nОмма сўрови: КПСС раҳбариятини маҳкамага тортиш керакмиди?\nШўролар Иттифоқи парчаланишининг 20 йиллиги муносабати билан Россияда ўтказилган сўнгги сўров натижаларидан аксарият аҳолининг бугун КПСС фаолияти ҳақида фикрлари анчайин ижобий томонга ўзгаргани аён бўлган.\nСўровда иштирок этганларнинг аксариятига кўра, Шўролар Иттифоқи Коммунистик партиясининг фаолиятини тақиқлаб, аъзоларининг раҳбарлик лавозимларидан олиб ташланишига ҳожат бўлмаган.\nРоссиядаги кўпчилик ўшанда КПССни маҳкамага тортиш лозим эди, деган фикрга ҳам умуман қўшилмасликларини баён қилишган.\nБутунроссия омма фикрини ўрганиш марказининг сўровидан мақсад, орадан 20 йил ўтиб, россияликларнинг Борис Ельциннинг партия фаолиятини тақиқлаш, унинг аъзолари ва КГБ жосусларига қарши қўллаши мумкин бўлган эҳтимолий чоралар ҳақида фикрларини билиш бўлган.\nБугунги рақамларга қаралса, Россия аҳолисининг ярмига яқини жаноб Ельциннинг КПСС фаолиятини тақиқлаш қарори янглиш бўлган, деган фикрда. Бундан 20 йил олдин эса, бу хусусда ижобий ва салбий тўхтамда бўлганларнинг сони теппа-тенг (38 фоиздан) бўлган.\nАйниқса, катта ёшдаги сўров иштирокчилари орасида Россия илк президентининг қарорини қоралашга мойиллик кучли экани, ёшларнинг эса, бу хусусда анчайин иккиланишлари аён бўлган.\nБундан 20 йил олдин КПССни маҳкамага тортиш лозим эди, деган ғоя ҳам сўров иштирокчиларининг ярмидан кўпроғи томонидан маъқулланмаган.\nЯъни, ўтган 20 йил ичида КПСС адолат маҳкамаси қаршисида жавоб берсин, дегувчиларнинг сони қарийб 2 баробарига қисқарган ва бугун россияликларнинг фақат бешдан бир қисмигина албатта шундай қилиниши лозим эди, деган қарашда эканлар.\nАйниқса, ёши етмишларни қоралаб қолган россияликлар маҳкама, деган фикрга тиш-тирноқлари билан қарши эканликлари маълум бўлган.\nБунинг ўрнига, КПССга нисбатан анчайин юмшоқроқ жазо чораларини қўллаш, дейлик, партия аъзоларини юқори лавозимлардан четлатиш ғояси эса, сўров иштирокчилари орасида бир хил сонда ёқловчи ва қораловчи(36 фоиздан) муносабатга сабаб бўлган.\nАйни ўринда шуни ҳам таъкидлаб ўтиш жоизки, бундан 20 йил олдин Россия аҳолисининг ярмидан кўпроғи буни адолатдан, деб топишган экан.\nБошқа томондан, россияликларнинг 90-йиллар бошларида КПССнинг барча собиқ аъзолари ва КГБ жосусларининг юқори мартабали лавозимларни эгаллашлари тақиқланганида, мамлакатда ҳаёт тезроқ ўнгланиб кетарди, деган фикрга ҳам ишонмасликлари аён бўлган.\nСўров иштирокчилари орасида бу борада некбин қарашда бўлганларнинг сони 30 фоизга ҳам етмаган.\nМарказнинг сўнгги сўрови Россиянинг 46 та вилоят, ўлка ва республикаларида 1.600 та киши орасида олиб борилган.


Рукн 23 November 2017 16:13 220\nБаъзан аҳамиятсиздек кўринган нарса ҳам ечимини кутаётган муайян муаммодан дарак бериши мумкин.\n...Бундан уч йил муқаддам қуйичирчиқлик фермер Владимир Ан партиямизга шикоят билан чиққанди. Унда баён қилинишича, қишлоқ мулкдорига қарашли ер майдонининг муайян қисми жуда зах, унумсиз. Аввалги йиллар тажрибаси қайта-қайта тасдиқлаганидек, бу ерларда пахтадан яхши ҳосил олиш имконсиз. Шундай бўлса-да, маҳаллий бошқарув органлари қишлоқ мулкдорини ана шу жойда ғўза ўстиришга мажбурлаётир. Ўшанда вилоят ва туман кенгашларидаги O‘zLiDeP депутатлик гуруҳлари аъзолари саъй-ҳаракати билан электоратимиз вакилининг мушкули осон бўлган, яъни камҳосил тупроқда қандай экинни парваришлаш фермер ихтиёрида қолдирилган эди.\nУмуман, илгари партиямиз шу каби муаммога дуч келган яна бир қанча фермерларга кўмак бергани диққатга молик. Бу яхши, эътирофга лойиқ ишлар, албатта. Бироқ депутатларимиз айни ҳолатлардан келиб чиққан ҳолда муаммога тизимли тарзда ёндашмагани, муаммонинг ўзак-негизи эмас, у келтириб чиқарган оқибатларгина қисман бартараф этилгани бор гап. Вакилларимиз масалага кенг жамоатчилик, хусусан, масъул идоралар диққатини жалб қилишга ҳам астойдил интилмаган.\nПрезидентимиз Шавкат Мирзиёев шу йилнинг 12 июлида Олий Мажлис палаталари, сиёсий партиялар ҳамда Ўзбекистон Экологик ҳаракати вакиллари билан видеоселектор йиғилишидаги маърузасида мазкур масалага ҳам алоҳида эътибор қаратгани бежиз эмас: “Қишлоқ хўжалиги соҳасида биз учун янги бўлган тармоқ ва йўналишларга асос солинмоқда. “Бу борада биз жуда оддий, жуда содда, лекин чуқур ҳаётий асосга эга бўлган бир принципга амал қиляпмиз. Яъни, фақат битта қишлоқ хўжалик экинига қарам бўлиб қолмасдан, даромад, фойда нуқтаи назаридан ўзини оқламаган пахта майдонларини қисқартириб, уларнинг ўрнига нимаики даромад келтирса, нимаики экспортбоп бўлса, нимаики одамлар ҳаётини фаровон қиладиган бўлса, айни шу экинни экамиз. Лекин бу ишларни изчил ва самарали амалга ошириш, уларнинг пировард натижасини таъминлаш учун барча масъулият ва жавобгарликни фақат ижро органларига ташлаб қўйиш ҳам тўғри бўлмайди. Бу масалаларда тадбиркор ва ишбилармонлар, фермерлар, хусусий мулк, жумладан, интеллектуал мулк эгаларининг ҳуқуқ ва манфаатларини ҳимоя қиламан, деб майдонга чиққан Ўзбекистон Либерал-демократик партиясининг ўрни ва иштироки, амалий таъсири аниқ сезилиши зарур”.\nO‘zLiDeP давлатимиз раҳбарининг мазкур фикрларидан тегишли хулосалар чиқариб, бу йўналишда ҳам изчил иш олиб боришга киришган.\n– Муайян туман ёки шаҳарнинг ижтимоий-иқтисодий ривожланиш ҳолатини ўрганиш бўйича ҳудудий ва маҳаллий кенгашлардаги депутатларимиз ва турли соҳа мутахассислардан иборат ишчи гуруҳлари ташкил қилинди, – дейди O‘zLiDeP Сиёсий Кенгаши Ижроия қўмитасининг депутатлик гуруҳлари билан ишлаш бўлими мудири Собир Жабборов. – Партиямиз вакиллари жойларда ислоҳотларнинг амалга оширилиши, бу жараёнда учраётган камчиликларни таҳлил қилиш билан узлуксиз шуғулланяптилар, ҳудуд тараққиётига хизмат қилувчи аниқ, асосли тавсия ва таклифлар тайёрлаяптилар. Эътиборлиси, бунда асосий эътибор юзага келиши мумкин бўлган муаммолар олди олинишига қаратиляпти.\nДарҳақиқат, депутатлик ва жамоатчилик назоратининг ушбу йўналишда ҳам ўзига хос самарадорлика эга экани кўзга ташланяпти. Масалан, депутатларимиз Қашқадарё вилояти Нишон туманида назорат-таҳлил фаолиятини амалга оширишди. Аввало шуни айтиш керакки, ишчи гуруҳ тезкор хулосалар чиқаришга шошилмади. Туманнинг географик жойлашуви, иқлими, экин экиладиган ерлар ҳолати, сув ресурслари, аҳоли ва ишлаб чиқариш корхоналари жойлашуви, қанча миқдорда деҳқончилик ва чорвачилик маҳсулотлари етиштирилиши ва бошқа ўнлаб омиллар синчиклаб кўриб чиқилди. Жумладан, шу ҳам аниқландики, тумандаги 46 минг гектар суғориладиган ер майдонининг барчаси бир хил унумдорликка эга эмас. Чунончи, Нурли келажак ва Учмула ҳудудларидаги фермер хўжаликлари томонидан етиштирилган пахта ва ғалла ҳосилдорлиги кейинги йилларда 15-20 центнердан ошмаётир. Чунки ана шу 3,7 минг гектар ер майдонлари нотекис, сув насослар орқали чиқарилади, қум ва оҳак қатламлари юзага яқин. Табиийки, бу ерларга сарфланган харажатларнинг ўрни қопланмаяпти. Давлат томонидан берилган моддий-молиявий ёрдамгина хўжаликларни батамом касод бўлишдан сақлаб турибди. Бинобарин, ишчи гуруҳ, O‘zLiDeP вилоят Кенгаши ҳамда туман ҳокимлиги вакиллари, иқтисодчилар, агрономлар, ҳуқуқшунослар ҳамкорлигида ушбу ҳудудда чорвачилик комплексини бунёд этиш, ерёнғоқ, кунжут, пиёз етиштириш, узумзорлар барпо этиш бўйича махсус дастур ишлаб чиқилди. Шу кунларда дастурни босқичма-босқич бажариш бўйича қизғин иш олиб борилаётгани диққатга сазовор.\nЖиззах вилояти Зафаробод туманида фаолият юритган депутатларимиз томонидан қайд этилганидек, “Мустақиллик”, “Хожааҳмед”, “Чимқўрғон” ва “Тинчлик” сув истеъмолчилари уюшмалари ҳудудларидаги фермер хўжаликларида пахта ҳосилдорлиги ҳар гектардан бор-йўғи 12-15 центнерни ташкил қилмоқда. Туманда мелиоратив ҳолати оғир бўлган бундай майдонларнинг 2100 гектардан зиёди ҳисобга олинди. Маълум бўлишича, қишлоқ мулкдорлари ана шу ерларга ўтган йили жами 5 миллиард 292 миллион сўм сарфлаганлар. Олинган даромад эса 4 миллиард 410 миллион сўмни ташкил қилган. Бошқача ифодалаганда, кўрилган зарар 882 миллион сўмга тенг бўлган. Қолаверса, бундай ҳолат ғайрат-иштиёқ, ташаббускорликнинг сўнишига, ер эгаларининг меҳнат унуми камайишига сабаб бўлаётир. Ишчи гуруҳ рентабеллиги паст ушбу ҳудудларда сабзавот етиштириш, боғлар ташкил қилиш бўйича пухта ўйланган муфассал режа-таклиф тайёрлади. Унда қайси майдонларга қачон ва қандай экин экиш ёки мевали дарахтлар парваришлаш мақсадга мувофиқлиги атрофлича баён қилинди, тавсиялар аниқ ҳисоб-китоблар билан асослаб берилди. 2018–2020 йилларга мўлжалланган ушбу режа тўлиқ амалга ошса, тилга олинган майдонлардан 1,5 миллиард сўм фойда олинади, 2 мингдан ортиқ доимий ва мавсумий иш ўринлари яратилади.\nПартиямиз вакилларининг мазкур йўналишда Наманган вилоятининг Поп туманида олиб борган фаолияти ҳам самарали кечди. Таъкидлаш жоизки, баъзи ижтимоий-иқтисодий масалалар ечимини топишини депутатларимиз ўз зиммасига олди. Тадбиркорлар, фермерлар билан иш олиб борувчи ташкилотлар билан яқин алоқалар йўлга қўйилди. Мутасаддилар билан учрашувларда янги услублар, ёндашувларни кенг қўллаш зарурлиги хусусида сўз юритилди, шунингдек, улар эътибори айрим фойдаланилмаётган ички имкониятларга қаратилди. Хусусан, ишчи гуруҳ томонидан ишлаб чиқилган, қаровсиз ётган 600 гектар ерда ёнғоқ, писта, бодом етиштириш лойиҳаси тадбиркорларда катта қизиқиш уйғотди. 2018–2032 йилларга мўлжалланган лойиҳанинг амалга татбиқ этилиши 500 дан зиёд кишини иш билан таъминлаш имконини беради, туманнинг экспорт салоҳиятини юксалтиради.\nДепутатлар ҳудуднинг даромадини оширишга йўналтирилган фаолияти бошқа туманларда ҳам тизимли йўсинда давом эттиряптилар. Шу мақсадда тегишли идораларга депутатлик сўровлари юбориляпти, депутатлик гуруҳлари мажлисларида мансабдор шахслар ҳисоботлари эшитиляпти, сайёр қабулларда эса одамларни ташвишлантираётган масалалар кўриб чиқиляпти.\nПартиямиз туманларда олиб борилган ўрганишлар натижалари бўйича халқ депутатлари кенгашлари сессияларига масалалар олиб чиқиш ҳамда қабул қилинган қарорлар асосида ҳудудларни ижтимоий-иқтисодий ривожлантириш дастурларига ўзгартиришлар киритиш учун саъй-ҳаракатлар олиб боряпти. Депутатларимиз томонидан ўрганилган долзарб масалалар ечими юзасидан ҳукуматимизга хатлар тайёрланмоқда.


Самарқанддаги 69-мактабнинг 100 йиллигига тайёргарлик ишлари бошлаб юборилди » Новости Узбекистана сегодня: nuz.uz\nНовости Узбекистана → Менинг Ўзбекистоним → Самарқанддаги 69-мактабнинг 100 йиллигига тайёргарлик ишлари бошлаб юборилди\n22-05-2018 10:57 0 560 Рейтинг1 Чоп этиш\nСамарқанддаги 69-мактабнинг 100 йиллигига тайёргарлик ишлари бошлаб юборилди\nСамарқанд шаҳридаги 69-умумий ўрта таълим мактабида ўқув даргоҳи ташкил этилганлигининг 100 йиллигига тайёргарлик ишлари бошлаб юборилди. Мактабнинг шонли тарихини тиклаш, унинг ўтмишига оид янги маълумотлар тўплаш, борларига аниқлик киритиш мақсадида кўп йиллар ишлаган фахрийлар билан учрашув ўтказилди.\nУчрашув кечки пайт ифторлик дастурхони атрофида бўлиб ўтди. Тадбир давомида мактабда кўп йиллар самарали ишлаган устозлар ўз хотиралари билан ўртоқлашиб, ибратли воқеаларни ёдга олдилар, оламдан ўтган ўқитувчиларни эслаб, уларнинг ўқув-тарбия соҳасидаги фаолиятлари ҳақида сўз юритдилар.\nМактаб директори Камола Турсунова бундай тадбирни ташкил этишдан мақсад ҳақида сўзлаб, жумладан шундай деди: “Мактабимиз ташкил этилганлигига беш йилдан сўнг 100 йил тўлади. Биз бу санага ҳозирдан тайёргарлик кўришга қарор қилдик. Айни пайтда ҳаёт бўлган устозларнинг хотираларини ёзиб олиши, бу хотиралардан таълим даргоҳимизнинг мукаммал тарихини яратишда фойдаланиш ва меҳнати синганларнинг номини унутмаслик учун уларни алоҳида китобга киритишни энг муҳим вазифаларимиздан деб ҳисоблаймиз”.\nМактабнинг тарихини ва бўлажак музейини яратиш учун анчагина материаллар – ашёвий далиллар, фотосуратлар, қоғозга туширилган хотиралар тўпланган. Улардан айримлари меҳмонларга намойиш этилди.\nТадбирда мактабда ишлаган фахрий устозлар, турли йилларда унда таҳсил олганлар сўзга чиқиб, жуда хайрли ишга қўл урилганлиги ва уни қўллаб-қувватлашга тайёр эканликларини билдиришди. Жумладан, 85 ёшли Марат ота Жамолов сўз олиб, шу мактабда ўқиганлигини, бу ерда олган билими кейинчалик олий ўқув юритга кириб ўқишига, илм-фан сирларини чуқур ўрганишга асос бўлганлигини уқтирди. “Мен кўп йиллар давомида СамДУда доцент лавозимида ишладим, шу кунларда СамМИда талабаларга иқтисодиёт сирларини ўргатаяпман”, – деди устоз.\nФахрийларни кўнглини кўтариш, уларга хуш кайфият улашиш мақсадида ўқувчилар ажойиб дастур тайёрлаб, уни тўпланганлар ихтиёрига ҳавола қилишди.


МАҲСУЛОТ ЎЗИМИЗНИКИ, ЎЗБЕКИСТОННИКИ! - Ўзбекистон овози газетаси\nМАҲСУЛОТ ЎЗИМИЗНИКИ, ЎЗБЕКИСТОННИКИ!\nБугун азим Тошкент ҳар қачонгидан уйғоқ, шашти баланд. Кўплаб соҳаларда тарихий ўзгаришлар бўлмоқда. Айниқса, саноати гуркираб ривожланмоқда. Буни «Ўзагротехсаноатхолдинг» акциядорлик жамияти тизимидаги қатор корхоналар мисолида ҳам яққол кўришимиз мумкин. Қишлоқ хўжалигининг машинасозлик корхоналари фаолиятини бошқаришни янада такомиллаштириш, ички ва ташқи бозорларга рақобатбардош қишлоқ хўжалиги техникаси ва ускуналарини ишлаб чиқаришни ташкил этишга қаратилган сиёсатни амалга ошириш борасидаги ишлар изчил олиб борилмоқда.\nЖамиятга қарашли биргина Тошкент қишлоқ хўжалиги техникаси заводи акциядорлик жамиятида айни пайтда 7 турдаги трактор, 2 турдаги пахта териш машинаси, шунингдек, юк ташишга ихтисослашган тиркамалар ва қатор ашёлар ишлаб чиқарилмоқда. Корхона конвейерларидан чиқаётган «ТТЗ100 НС», «ТТЗ 3811», «Белорусь», «New Holland» русумли тракторлар, пахта териш машиналари ва тиркамалар хорижга ҳам экспорт қилинмоқда.\n— 2017 йилда 17 миллион АҚШ доллари миқдоридаги қишлоқ хўжалиги техникалари Ҳиндистон, Покистон, Туркманистон, Қирғизистон, Тожикистон сингари давлатларга экспорт қилинганди, — дейди жамият бош директори Абдураҳмон Орифжонов. — Жорий йилда ҳам экспорт ҳажмини ошириш борасида саъй-ҳаракатлар қилинмоқда. Бундан ташқари, корхонамизда тайёрланган қишлоқ хўжалиги техникаларини ички бозорга етказиб бериш ишлари ҳам анча салмоқли. Биргина мисол, жорий йил мобайнида 900 миллиард сўмликдан зиёд қишлоқ хўжалик техникалари мамлакатимиздаги қатор деҳқон ва фермер хўжаликларига етказиб берилди. Шунингдек, корхонамиз Германия, Италия, Туркия, Жанубий Корея сингари давлатларда ишлаб чиқарилган замонавий технологиялар ҳисобига бойиди.


“Туронзамин” почтасидан – TURONZAMIN\nThursday, February 28, 2013 TURONZAMIN 1.BOSH SAHIFA, Uzbek Leave a comment\n“Ука, бизда электр танқислиги бўляпти, дам у ҳудудни, дам бу ҳудудни ўчириб қўйяпмиз”\nАввалги мақолаларимизда Наманган шаҳридаги микрорайон худудида қиш келди дегунча электр чироғи мунтазам равишда ўчиб қолиши ҳақида айтиб ўтган эдик.\n“Танганинг орқа тарафи ҳам бор” деганларидек электр токи мунтазам ўчирилиши сабабларини ўрганиш мақсадида биз Наманган шаҳридаги 6 микрорайонда жойлашган Электр тармоқлари идорасига сим қоқдик.\nАслини олганда бу идорага сим қоқсангиз доим банд бўлиб туради.(электр тармоқлари идорасининг телефони: +99869232 05 55)\n15 маротаба қўнғироқ қилсангиз кейин гўшакни кўтаришади. Ахири қўнғироқ қилавериб тушдик. Гўшакни шу идоранинг электр токи билан таъминловчи ходими олди ва юқорида айтиб ўтилган муаммоларнинг асли сабаблари нимада эканлигини сўрадик.\nУ саволларимизга дабдурустдан, талвасага тушмай жавоб берди қўйди: “Ука, бизда электр танқислиги бўляпди, дам у худудни дам бу худудни ўчириб қўйяпмиз” деб жавоб берди.\nЯқинда бизга яна бир бор 1 микрорайонининг 59,65,66,67,68,69,70 ва 71 уйларда яшовчи бир гурух фуқаролар номидан электр тармоқлари идораси ходимлари Қурбоев Абдумалик ҳамда Холиқов Улуғбеклар устидан шикоят қилиб келишди.\nШикоятчилардан бири ўзини Ҳанифахон деб таништирган аёлнинг бизга маълум қилишича , улар шу худудга электр токини назорат қилиш учун электр тармоқлари идораси томонидан тайинланган эканлар.\nУлуғбек Холиқов шу 1 микрорайон худудида 28 уйда истиқомад қилар экан. У фақат ўзи яшаб турган худудни ўчирмайди, юқорида келтириб ўтилган худудни ўчириш ҳақида 110 электр тармоқлари идорасига буйруқ берар экан.\nАммо улар ҳозиргача ўзбошимчалик қилиб гоҳ юқорида келтириб ўтилган кўп қаватли биноларни , гоҳ бошқа худудларнинг электр токини узиб қўйиш хақида буйруқ беришар экан.\nЭнг қизиғи хозиргача улар устидан ёзилган аризаларга на прокуратура, на электр тармоқлари маъмурияти мутасаддилари ва на хокимият инобатга олмай улар устидан чора кўрмай келинмаётган экан.\nАлбатта “бунақа свет ўчиришлар Ўзбекистон худудининг хамма ерида борку”деб айтишингиз мумкин, албатта бор, лекин гарчанд одамларни ҳеч қандай огоҳлантиришсиз ўчириб қўйилиши қонунга зиддир. Фуқароларнинг аризаларини кўриш мансабдор шахслар зиммасига юклатилган, ҳар қалай бош қомусимиз Конституциямизда “давлат органлари ва мансабдор шахслар фуқаролар олдида масъулдирлар” деб ёзилган.\nЮқорида айтиб ўтилган , шикоят аризаларни отанга бор онанга бор қабилидаги хатти ҳаракатлар “Фуқароларнинг мурожаатлари тўғрисидаги қонун”ни назар писанд қилмасликдир. Қонун хаммага баробардир. У мансабдор ёки фуқарони танламайди. Бунга ҳар қандай мансабдор шахс амал қилиши шарт ва мажбур. Бу электр тармоқлари мутасаддиларига хеч нарса таъсир қилмайди шекилли ,\n«Тепса тебранмас» деганлари шу бўлса керак да.\nЎзбекистон Инсон Ҳуқуқлари Жамияти Наманган вилояти бўлими раиси.\nPrevious Post: Сатира\nNext Post: США׃\n“Люстрацияга муҳтож мамлакатда президент қизи Конституцияни ўрганмоқда” Saturday, July 6, 2019\nМаддоҳнинг мағзаваси Saturday, June 22, 2019\nДилфуза Комил: МАТБУОТДАГИ МАДДОҲЛАР ЭЪТИБОРИГА! Thursday, June 20, 2019\nЎзбекистон куни Wednesday, June 19, 2019\nНЕГА КОНСТИТУЦИЯМИЗ ВА ҚОНУН НОРМАСИГА ЗИД ҲУЖЖАТЛАР ҚАБУЛ ҚИЛИНМОҚДА? Sunday, June 16, 2019\nКОНСТИТУТСИЯ Thursday, June 13, 2019\nАҳмад Турон: Она тилинг-Онангдир Tuesday, June 11, 2019\nБу Демократиядан далолатми? Monday, June 10, 2019\nПрезидент отасини танқид қилган қиз ва “сиёсий”нинг “диний”чалик кўрилмаётгани тўғрисида Saturday, June 8, 2019\nАбдуқодир МЎМИНОВ: Шуми халқ бўлиш, шуми адолат қилиш? Tuesday, June 4, 2019\nМухтор Худойқулов: ТАРИХ – АНИҚЛИКНИ ТАЛАБ ҚИЛАДИ Tuesday, June 4, 2019\nPrezident Mirziyoyev janoblariga savol Tuesday, June 4, 2019\nЗокир Али: Президент Ш.Мирзиёевнинг маърифатга таянган сиёсати Monday, June 3, 2019\nҲар одамми? Хар одамми? Ҳолми, холми? Sunday, May 26, 2019\nМустақиллик қаҳрамонлари: Абдулазиз Маҳмудов Saturday, May 25, 2019\nГулсара Шерматова: Демократияга мажбурлаб булмайди Friday, May 24, 2019\nСарвар Усмон: Зеленский қасамёд нутқини Мирзиёевдан кўчирмаганми? Thursday, May 23, 2019\nТемур Малик: Илоннинг қушлар инига ҳужумини ҳеч кўрганмисиз? Thursday, May 23, 2019\nЭркин Норсафар: Мен бор йўғи Шахс бўлишга ҳаракат қилаяпман. Wednesday, May 22, 2019\nАнвар Шукуров: Бўғин остидаги тарих сири Tuesday, May 21, 2019\nУлуғбек Бакир Tuesday, May 21, 2019


Тожикистондаги Россия ҳарбийларининг ўқув машғулоти - видео - 19.10.2020, Sputnik Ўзбекистон\nТожкистодаги 201-Россия ҳарбий базаси аскаралари тоғли ҳудудда душманни йўқ қилиш бўйича ўқув-машғулотлар ўтказди. 19.10.2020, Sputnik Ўзбекистон\n10:04 19.10.2020 (янгиланди: 10:06 19.10.2020)\nТожикистон ҳудудида жойлашган Россия 201-ҳарбий базаси БТРлардан ўқ отиш бўйича ўқув машғулотлари ўтказди.\nТоғли ҳудудларида бўлиб ўтган машқларда жанговар машина экипажлари 30-ммли автоматик пушка ва 7,62ммли пулемётлардан нишонлар га ўқ узишди.\nҲарбийлар олдига душманнинг тоғ ҳудудларида 300 ва 1500 метр масофада жойлашган 300дан ортиқ статик ва ҳаракатланувчи нишонларни йўқ қилиш вазифаси қўйилган эди. Нишонлар рақибнинг "тирик кучлари", енгил зирҳли техника ва "жиҳад-мобилларни" имитация қилди.


АҚШ махсус вакили Кобулнинг олинишига Ашраф Ғанининг қочиши сабаб бўлганини айтди\n22:05 / 15.09.2021\nХалилзоднинг қайд этишича, “Энг охирги дақиқаларда ҳам АҚШнинг толиблар билан уларнинг Кобулга кирмаслиги борасида келишуви бўлган”, аммо Ғанининг Афғонистонни тарк этиш қарори хавфсизлик соҳасидаги бўшлиқни пайдо қилган.\nАфғонистон президенти Ашраф Ғанининг мамлакатни тарк этиши “Толибон” ҳаракати билан эришилиши мўлжалланган келишувни йўққа чиқарди, деди АҚШ махсус вакили Залмай Халилзод.\nУ Financial Times нашрига берган интервьюсида Ғанининг кетиши “Кобулнинг толиблар қўлига ўтишига йўл қўймаслик ва сиёсий ўтиш жараёни тўғрисидаги музокараларни бошлашга қаратилган келишув тузилишини йўққа чиқарган”ини айтди.\nУнинг қайд этишича, “энг охирги дақиқаларда ҳам АҚШнинг толиблар билан уларнинг Кобулга кирмаслиги борасида келишуви бўлган”, аммо Ғанининг Афғонистонни тарк этиш қарори хавфсизлик соҳасидаги бўшлиқни пайдо қилган. Натижада толиблар Кобулга шу куниёқ кириб борган.\n“Ғани қочиб кетганидан сўнг толиблар “Кобул хавфсизлиги учун сизлар жавоб берасизларми?” деб сўрашди. Кейин нима бўлганини биласизлар. Биз бундай жавобгарликни зиммамизга олмадик”, - деди Халилзод.\nУнинг сўзларига кўра, “Афғонистон ҳукумати ва толиблар ўртасида музокаралар ўтказилмагани ёки томонлардан бирининг музокаралардан чиқиб кетгани учун АҚШ жавобгар эмас”.


Иркутск мэри маҳаллий амалдорлар қўлига белкурак бериб, қор курашга сафарбар қилди\n16:27 / 06.11.2015\n“Бу тартибсиз “ўқувчилар” билан олиб борилаётган тарбиявий ишлар доирасида ўтказилмоқда. Мэр уларга белкурак бериб, қор тозалашга жўнатди”, - дейилади мэрия хабарида.\nТозалаш билан боғлиқ муаммо 3 ноябрь куни қорнинг бир ойлик меъёри ёққанидан сўнг вужудга келди. Тозалаш ишлари шаҳарда қониқарсиз олиб борилгани сабабли бутун шаҳарда қор уюмлари тўпланиб кетди. Шу сабабли Иркутск вилояти губернатори мэрга танбеҳ берган.


Истиқболли йўналишлар белгиланди\nҚозоғистон ва Эрон президентлари музокаралар ўтказишди\nТомонлар суҳбат давомида икки мамлакат ўртасидаги амалий ҳамкорликни кенгайтириш масалаларига алоҳида эътибор қаратдилар.\nҚасим-Жўмарт Тўқаев Иброҳим Раисийга расмий таклиф учун миннатдорчилик билдирди.\n– Аввало, самимий қабул учун раҳмат. Бу менинг Президент сифатида Эронга биринчи ташрифим. Бугунги музокаралар икки давлат ҳамкорлиги ривожига янги суръат бағишлайди, деб умид қиламан. Қозоқ халқида «Қўшнининг ҳаққи – худонинг ҳаққи» деган нақл бор. Биз қўшнилар билан доимо тинч-тотув бўлган давлатмиз. Эрон бизнинг яқин қўшнимиз ва Каспий соҳилидаги ишончли ҳамкоримиздир, – деди Қозоғистон Президенти.\nДавлат раҳбари жорий йилда мамлакатларимиз ўртасида дипломатик муносабатлар ўрнатилганига 30 йил тўлаётганини таъкидлади. Президент таъкидлаганидек, шу даврда ҳамжиҳатлигимиз, дўстлигимиз янада мустаҳкамланди.\n– Икки томонлама муносабатларимиз жадал ривожланмоқда. Биз бунга ўзаро ишончга асосланган сиёсий мулоқот орқали эришдик. Бизда ҳукуматлараро, парламентлараро ва ишбилармонлар кенгашлари бор. Тўсиқларга қарамай, савдо-иқтисодий ҳамкорлигимиз йилдан-йилга ривожланиб бормоқда. Жорий йилнинг биринчи чорагида савдо ҳажми 50 фоизга ошди. Эндиги мақсад бу суръатни тўхтовсиз ошириш. Бунга бизнинг салоҳиятимиз етарли. Ўзаро ҳамкорликни ривожлантиришга қўшган ҳиссангизни қадрлайман. Ўзаро муносабатларимизни ривожлантириш учун бор куч-ғайратимни ишга солишга тайёрман, – деди Президент.\nУчрашувда таъкидланганидек, жорий йил бошидан ўзаро савдо кўрсаткичлари изчил ўсиб бораётгани кузатилмоқда. Қишлоқ хўжалиги, паррандачилик, балиқчилик, озиқ-овқат саноати ва бошқа тармоқларда бизнес лойиҳалари муваффақиятли амалга оширилмоқда.\nЭрон ва Қозоғистон етакчилари савдо-иқтисодий алоқалар суръатини давом эттириш ва янги “ўсиш нуқталари”ни аниқлаш мақсадида қўшма Ҳукуматлараро комиссия ишини фаоллаштиришга келишиб олишди.\nҚасим-Жўмарт Тўқаев ташриф давомида муҳим қарор қабул қилганини маълум қилди.\n– Биз Эрон фуқароларига Қозоғистонда 14 кун визасиз қолишга рухсат берамиз. Бу турли соҳалардаги ҳамкорликни мустаҳкамлайди. Шунингдек, у ишбилармон доиралар вакиллари ўртасидаги алоқаларни фаоллаштиради. Бу музокараларга янги туртки бериб, сайёҳларни янада кўпроқ жалб қилмоқда. Умид қиламанки, эронлик тадбиркорлар бу имтиёздан самарали фойдаланади, – деди Қозоғистон Президенти.\nЭрон Ислом Республикаси Президенти Иброҳим Раисий Қасим-Жўмарт Тўқаевга эътибор учун миннатдорчилик билдирди.\nAkorda.kz., 2022-06-21, 01:26 58


Qalampir.uz | Термизда портлаш! Икки киши вафот этди\nТермизда портлаш! Икки киши вафот этди\nЖамият\t08 Апрель 19:16 18078\nТермиз шаҳрида жойлашган кўп қаватли уйлардан бирида портлаш юз берди.\nҲолат юзасидан Бош Прокуратура Матбуот хизмати QALAMPIR.UZ'га маълум қилишича, потлаш жорий йилнинг 8 апрель куни соат тахминан 11:30 ларда Термиз шаҳри, “Дўстлик” маҳалласи, А.Навоий кўчаси, 10 уй ер тўласида содир бўлган.\nФуқаро И.Б.га тегишли бўлган “Fasad Diyor” МЧЖга қарашли бўлган ертўлага И.Б.нинг амакиси И.Р. ва фуқаро Р.А. билан биргаликда омборхонада сақланаётган ҳожатхона қоғози ва бошқа товарларни кўздан кечириш мақсадида ертўлага тушганлар. Ер тўла қоронғу бўлганлиги сабабли электр чироғини ёққан вақтда ер тўлада тўпланган ис гази ва электр энергиясининг ўзаро кимёвий реакцияси натижасида портлаш ҳолати келиб чиққан.\nНатижада, ходиса жойида бўлган фуқаролар И.Р. ва Р.А.лар вафот этган.\nҲодиса жойига, вилоят прокурорининг 1-ўринбосари, вилоят ИИБ бошлиғи ва Термиз шаҳар прокурори ва бошқа тезкор тергов гуруҳи аъзолари чиқишган.\nУшбу ҳолат юзасидан ҳозирда вилоят прокуратураси ўта оғир жиноятларни тергов қилиш бўлими томонидан терговга қадар текширув ҳаракатларини олиб бормоқда.\n20 Июль 13:30 52782\n21 Июль 20:29 18246\n20 Июль 10:17 12410\n20 Июль 14:04 11474